Lima pemimpin tertinggi UMNO bincang tarikh PRU15 dalam masa terdekat

BAYAN BARU, 14 September- Tarikh Pilihan Raya Umum (PRU) ke-15 akan ditentukan selepas pertemuan lima pemimpin tertinggi UMNO dalam masa terdekat.Mereka terdiri daripada presiden parti, timbalannya dan tiga naib presiden.Perdana Menteri, Datuk Seri Ismail Sabri Yaakob yang juga Naib Presiden UMNO berkata tempoh untuk mengadakan PRU ke-15 pada tahun ini masih terbuka.“Seperti yang saya beritahu sebelum ini, setiap keputusan mengenai PRU akan dibuat selepas perbincangan lima pemimpin tertinggi UMNO,” katanya kepada pemberita selepas menghadiri majlis perasmian Kongres Teknologi dan Inovasi Dunia 2022 (WCIT 2022) di sini hari ini.

(Datuk Seri Ismail Sabri menghadiri majlis perasmian Kongres Teknologi dan Inovasi Dunia 2022)

Ketika ditanya sama ada perbincangan itu akan diadakan sebelum atau selepas pembentangan Bajet 2023 pada 7 Oktober ini, Ismail Sabri berkata perkara itu masih belum ditentukan.“Perbincangan boleh dibuat secepat mungkin atau mungkin lebih awal sebelum pembentangan Bajet 2023," kata beliau.


RM42 bilion nilai pelaburan diraih menerusi inisiatif MD dalam masa dua bulan

(Perdana Menteri berucap pada Kongres Inovasi dan Teknologi Dunia WCIT)

BAYAN BARU, 13 September- Sebanyak RM42 bilion nilai Pelaburan Digital Langsung Asing berjaya diraih menerusi inisiatif Malaysia Digital (MD) dalam tempoh dua bulan.  Nilai itu berjaya dijana melalui pelaburan 28 buah syarikat asing daripada pelbagai sektor antaranya penyedia perkhidmatan IT, Teknologi Kandungan Kreatif dan Perkhidmatan Perniagaan Global (GBS).  Perdana Menteri, Datuk Seri Ismail Sabri Yaakob berkata, pencapaian tersebut penting kerana ia akan mewujudkan peluang pekerjaan sekali gus merancakkan ekonomi digital.  MD yang dahulunya dikenali sebagai inisiatif MSC Malaysia sebelum dijenamakan semula; telah berjaya menarik pelaburan digital bernilai RM384 bilion sejak ia mula ditubuhkan pada tahun 1996.  "Ia sekali gus melahirkan lebih 180,000 peluang pekerjaan berkemahiran tinggi, dengan menjana pendapatan berjumlah RM588 bilion. Selepas 26 tahun, MSC Malaysia diberi nafas baharu melalui penjenamaan semula sebagai Malaysia Digital.. berperanan mentransformasi ekosistem ekonomi digital negara dan memacu lebih banyak program berimpak tinggi secara langsung kepada Keluarga Malaysia," katanya. Beliau berkata demikian ketika berucap di Kongres Inovasi dan Teknologi Dunia (WCIT) di Setia SPICE Centre, Bayan Baru. Kongres dihadiri lebih 4,000 peserta dari lebih 80 buah negara itu dirasmikan Yang Dipertua Negeri Pulau Pinang, Tun Ahmad Fuzi Abdul Razak dan dihadiri Menteri Komunikasi dan Multimedia, Tan Sri Annuar Musa.  Dalam pada itu, Datuk Seri Ismail berharap kerjasama rentas kementerian ini dapat dilipatgandakan dalam usaha merangsang ekosistem teknologi dan inovasi demi kemakmuran negara dan kesejahteraan rakyat.

(Perdana Menteri bersama dif kehormat pada Kongres Inovasi dan Teknologi Dunia (WCIT) di Setia SPICE Centre, Bayan Baru)


Sebanyak 97,635 permohonan PerantiSiswa fasa 1 diluluskan

KOTA KINABALU, 13 September- Sebanyak 97,635 permohonan mendapatkan PerantiSiswa Keluarga Malaysia Fasa 1 sudah diluluskan setakat ini, kata Menteri Pengajian Tinggi Datuk Seri Dr Noraini Ahmad.Beliau berkata daripada jumlah itu, sebanyak 21,633 permohonan diterima di Sabah dan 3,748 telah diluluskan serta dalam proses untuk serahan peranti."Permohonan untuk mendapatkan PerantiSiswa Keluarga Malaysia telah dibuka sejak April lepas dan semakan bermula pada 29 Ogos 2022. Kelulusan pemberian perantisiswa dibuat secara berperingkat dan pengagihan akan disempurnakan dalam tempoh tiga bulan."Justeru, saya menyeru kepada semua pelajar IPT (kumpulan) B40 yang masih belum memohon, segera membuat permohonan dalam fasa ke 2 yang masih dibuka sehingga 30 September 2022," katanya.Beliau berkata demikian kepada pemberita selepas majlis penyerahan PerantiSiswa kepada 100 pelajar di Universiti Malaysia Sabah (UMS) di sini hari ini.Noraini berkata inisitaif PerantiSiswa Keluarga Malaysia memainkan peranan penting dalam usaha kerajaan menjayakan agenda Pendigitalan Pendidikan."Penyerahan PerantiSiswa merupakan komitmen kerajaan Keluarga Malaysia dalam memastikan para pelajar terutama dalam kalangan B40 tidak ketinggalan dan sebagai usaha membentuk komuniti digital Keluarga Malaysia serta merapatkan jurang digital antara semua kelompok di negara ini.

"Inisiatif PerantiSiswa Keluarga Malaysia di bawah Belanjawan 2022 diterajui oleh Kementerian Komunikasi dan Multimedia Malaysia (K-KOMM) dengan kerjasama Kementerian Kewangan Malaysia (MOF) dan Kementerian Pengajian Tinggi (KPT)," katanya.Beliau berharap PerantiSiswa Keluarga Malaysia akan menjadi pembakar semangat kepada pelajar untuk terus memastikan kecemerlangan akademik dicapai."Kami di Kementerian Pengajian Tinggi akan sentiasa peka dengan keperluan pelajar dan memastikan mereka dapat menikmati persekitaran yang kondusif sepanjang pengajian," katanya. -BERNAMA


Najib dimasukkan ke wad, bicara kes 1MDB dilapangkan

KUALA LUMPUR, 13 September- Perbicaraan kes Datuk Seri Najib Tun Razak membabitkan dana 1Malaysia Development Berhad (1MDB) yang dijadualkan bersambung hari ini, telah dilapangkan kerana bekas perdana menteri itu dimasukkan ke Hospital Kuala Lumpur (HKL) setelah mengalami masalah tekanan darah.Peguam Najib Tan Sri Muhammad Shafee Abdullah memaklumkan Hakim Datuk Collin Lawrence Sequerah bahawa anak guamnya itu tidak akan dapat hadir ke mahkamah hari ini dan mungkin juga esok.“Datuk Seri Najib telah jatuh sakit dan beliau kini dimasukkan ke wad di HKL sejak semalam. Saya diberitahu setakat pagi ini pada pukul 7.30 pagi dan 9.30 pagi, ujian tertentu akan dilakukan ke atas beliau yang mungkin mengambil masa beberapa hari lagi. Yang pasti, hari ini cuti Yang Arif, saya rasa esok juga mungkin beliau tidak dapat hadir.“Beliau mengalami masalah kesihatan, kerana tekanan darahnya didapati turun naik. Puncanya tidak dapat dikesan jadi mereka sedang melakukan yang terbaik,” katanya.Menurut peguam itu, Najib akan dipindahkan dari HKL ke Institut Jantung Negara (IJN) hari ini."Ada kemungkinan, malah dipastikan bahawa pemindahan dari HKL ke IJN akan berlaku," kata Muhammad Shafee.Timbalan Pendakwa Raya Mohamad Mustaffa P Kunyalam tidak membantah penangguhan yang ditetapkan oleh Hakim Sequerah pada petang esok untuk sebut semula kes bagi mendapatkan perkembangan terkini keadaan tertuduh.Semalam, perbicaraan kes tersebut telah ditangguhkan sehingga pukul 12.30 tengah hari selepas Timbalan Pendakwa Raya kanan Datuk Seri Gopal Sri Ram yang mengetuai pasukan pendakwaan memberitahu mahkamah bahawa pada pukul 2.00 petang, Najib perlu dibawa ke hospital untuk rawatan perubatan kerana ubat tekanan darah yang beliau makan memberi kesan buruk kepadanya.Gopal Sri Ram memberitahu Hakim Sequerah bahawa beliau dimaklumkan oleh pegawai Jabatan Penjara Kajang bahawa keadaan Najib yang "agak teruk".

Perbicaraan dijadualkan disambung semula sehingga Khamis ini. Semalam, Pengurus Cawangan Ambank (M) Berhad Jalan Raja Chulan, R. Uma Devi memberi keterangan sebagai saksi pendakwaan ke-37.Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Pada 23 Ogos, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta. -BERNAMA


WCIT 2022 tingkat kesedaran penggunaan teknologi dan inovasi

(Datuk Seri Ismail Sabri Yaakob berucap merasmikan WCIT 2022)

BAYAN BARU, 13 September- Usaha meningkatkan kesedaran Keluarga Malaysia terhadap pentingnya penggunaan teknologi dan inovasi diyakini dapat direalisasikan menerusi penganjuran Kongres Inovasi dan Teknologi Dunia (WCIT) 2022.Menurut Perdana Menteri Datuk Seri Ismail Sabri Yaakob, usaha itu seiring perkembangan semasa yang turut berlaku di seluruh dunia. Jelasnya, kemampuan memanfaatkan teknologi baharu dalam memastikan pemulihan negara jelas berhasil dan ia dibuktikan ketika negara dilanda pandemik COVID-19.  "Penggunaan aplikasi digital dengan pelbagai fungsi maklumat teknologi telah berjaya membendung pandemik COVID-19 di Malaysia, selain membantu menyelamatkan perniagaan, pekerjaan serta memastikan kelangsungan proses pembelajaran,"katanya ketika berucap merasmikan WCIT 2022 di Setia SPICE Convention Centre, Bayan Baru. Penggunaan teknologi bukan sahaja mampu membendung penularan wabak COVID-19 malah berupaya meningkatkan akses kepada kesedaran dalam penjagaan kesihatan.  Justeru, langkah serta pendekatan yang berlandaskan sains dan teknologi serta tema yang dibawa WCIT 2022 iaitu ‘Menghubung dan Mentransformasi Dunia’ memainkan peranan yang amat penting dalam kejayaan Malaysia. Sementara itu, sebanyak RM4.76 bilion pelaburan digital langsung domestik berjaya direkodkan setakat 24 Ogos lalu.  Ia sekali gus mewujudkan 6,000 peluang pekerjaan bernilai tinggi. Jelas Perdana Menteri, jumlah pekerjaan tersebut terus meningkat pada masa akan datang.  Pencapaian tersebut meletakkan Malaysia pada kedudukan terbaik bagi mencapai sasaran pelaburan digital sebanyak RM70 bilion menjelang 2025; selaras Rangka Tindakan Ekonomi Digital Malaysia.

(Perdana Menteri pada Majlis Perasmian WCIT 2022 di Setia SPICE Convention Centre, Bayan Baru)


Kerajaan bincang cadangan pemberian moratorium kepada PKS

(Perdana Menteri, Datuk Seri Ismail Sabri Yaakob melakukan gimik pada Majlis Pelancaran Dasar Bioteknologi Negara 2.0 di Pusat Dagangan Dunia Kuala Lumpur/BERNAMA)

KUALA LUMPUR, 13 September- Kerajaan akan membincangkan cadangan pemberian moratorium kepada perusahaan kecil dan sederhana (PKS) dengan kementerian berkaitan dalam masa terdekat.Perdana Menteri, Datuk Seri Ismail Sabri Yaakob berkata perbincangan itu akan melibatkan Kementerian Kewangan dan Kementerian Pembangunan Usahawan dan Koperasi. “Kita bincang. Saya tak boleh jawab macam itu sahaja. Kita akan bincang dengan Menteri Pembangunan Usahawan dan Koperasi dan Menteri Kewangan,” katanya selepas majlis pelancaran Dasar Bioteknologi Negara 2.0 di Pusat Dagangan Dunia Kuala Lumpur, pada Isnin.

Beliau berkata demikian ketika diminta mengulas kenyataan Pengerusi Majlis Pemulihan Negara Tan Sri Muhyiddin Yasin yang mencadangkan pemberian moratorium kepada PKS terutama mereka yang masih bergelut untuk pulih semasa pasca COVID-19.Muhyiddin sebelum ini mencadangkan pemberian moratorium kepada PKS memandangkan sektor itu belum pulih sepenuhnya dan ditambah dengan peningkatan Kadar Dasar Semalaman (OPR). -BERNAMA


Pelihara nama baik badan kehakiman agar tidak tercemar dari sebarang bentuk pengaruh dan tekanan - Sultan Selangor

SHAH ALAM, 12 September -  Sultan Selangor Sultan Sharafuddin Idris Shah menyeru agar rakyat memberi sepenuh kepercayaan kepada sistem kehakiman negara tanpa perlu melemparkan tohmahan yang tidak berasas tanpa mengetahui fakta dan alasan-alasan penghakiman terhadap sesuatu kes.Sultan Sharafuddin bertitah sebarang tohmahan yang tidak berasas akan mengundang persepsi negatif terhadap kebebasan badan kehakiman dan pasti menghakis keyakinan dan kepercayaan rakyat terhadap sistem pentadbiran keadilan negara."Keadaan ini juga akan secara tidak langsung menjejaskan nama baik negara di peringkat antarabangsa," titah baginda dalam kenyataan hari ini.Baginda turut mengingatkan pihak eksekutif agar sentiasa mendukung penuh prinsip kebebasan kehakiman dan mengelak dari sebarang cubaan untuk mempengaruhi proses pentadbiran keadilan badan kehakiman.Baginda bertitah kebebasan badan kehakiman memerlukan sokongan, dukungan, kefahaman dan iltizam dari semua pihak terutama dari pihak eksekutif."Sehubungan dengan itu, beta menyeru semua pihak berganding bahu dengan mengambil langkah-langkah ke arah mempertahankan dan menjamin kebebasan badan kehakiman demi kesejahteraan dan kemakmuran negara," titah baginda.Sultan Sharafuddin juga menzahirkan sokongan padu baginda terhadap titah ucapan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah pada 5 September lalu, berkaitan dengan kuasa prerogatif pengampunan yang tidak boleh dilaksanakan sewenang-wenangnya demi kepentingan pihak tertentu.

Titah baginda, rakyat perlu memahami bahawa proses pengampunan perlu dilaksanakan mengikut lunas undang-undang dan prosedur yang telah diperuntukkan di bawah perlembagaan dan undang-undang berkaitan dengannya. "Setiap rakyat di negara ini berkehendakkan keadilan, kesaksamaan serta ketelusan daripada badan kehakiman atas sesuatu kes yang diadili. "Oleh itu adalah menjadi tanggungjawab semua pihak untuk sentiasa memelihara nama baik badan kehakiman agar ia tidak tercemar dari sebarang bentuk pengaruh dan tekanan," titah baginda.Oleh itu baginda menyeru agar rakyat sentiasa menghormati kedaulatan undang-undang dan kebebasan Badan Kehakiman (Judiciary).Baginda bertitah Badan Kehakiman merupakan teras dan paksi kepada kedaulatan sistem demokrasi berpelembagaan yang diamalkan di negara ini."Perlembagaan Persekutuan telah meletakkan martabat Institut Kehakiman di satu tahap yang tinggi sebagai sebuah Badan Kehakiman yang bebas dan berwibawa."Benteng Kehakiman merupakan benteng terakhir yang perlu dipertahankan bagi memastikan pentadbiran keadilan dapat dilaksanakan dengan sebaiknya," titah baginda.


Jawatankuasa Pengurusan Bencana Daerah diaktifkan, hadapi Monsun Timur Laut

(Perdana Menteri, Datuk Seri Ismail Sabri Yaakob mempengerusikan Mesyuarat JawatankuasaPengurusan Bencana Pusat Bil 2/2022 hari ini/ Foto BERNAMA)

PUTRAJAYA, 12 September - Perdana Menteri, Datuk Seri Ismail Sabri Yaakob hari ini mengarahkan Jawatankuasa Pengurusan Bencana Daerah (JPBD) diaktifkan segera dan peranannya diperkasakan di semua lokasi bencana. Perkara itu diputuskan mesyuarat Jawatankuasa Pengurusan Bencana Daerah sebagai persediaan menghadapi Monsun Timur Laut yang dijangka bermula November ini hingga Mac. Perdana Menteri berkata secara keseluruhan, 79,549 pegawai dan anggota agensi keselamatan serta penyelamat di semua peringkat bersedia sepenuhnya dengan sokongan pelbagai aset. Bagi aspek pengurusan penduduk terjejas, Jabatan Kebajikan Masyarakat sudah bersiap sedia untuk mengaktifkan 6,010 Pusat Pemindahan Sementara (PPS) di seluruh negara. RM2.59 juta diperuntukkan bagi menaik taraf kemudahan asas dan fasiliti di semua PPS.Kementerian Pendidikan turut diarah supaya asrama sekolah yang tidak dihuni digunakan ketika bencana berlaku.

(Perdana Menteri, Datuk Seri Ismail Sabri Yaakob mempengerusikan Mesyuarat Jawatankuasa Pengurusan Bencana Pusat Bil 2/2022 hari ini/ Foto BERNAMA)

Mesyuarat juga bersetuju supaya bunyi amaran awal berbeza dengan bunyi siren yang lain seperti ambulans dan kereta peronda polis bagi mengelakkan kekeliruan.Pengumuman berpindah akan dibuat pihak berkuasa melalui sistem pembesar suara. Perdana Menteri turut memaklumkan, RM8 juta diperuntuk bagi Pengurusan Pengoperasian Bencana Monsun Timur Laut 2022/2023 kepada Jawatankuasa Pengurusan Bencana Negeri.RM4.8 juta diperuntuk bagi menyediakan 320 bot fiber bersama enjin untuk daerah terlibat sebagai usaha memperkasa peranan komuniti sebagai responder awal. Kerajaan juga menggerakkan 22,622 aset air milik semua agensi dari seluruh negara.Semua aset perlu dikoordinasi sebaik mungkin supaya kerja menyelamat dilaksana dengan berkesan.


Sultan Selangor tarik Darjah Kebesaran Najib, Rosmah

(Najib Razak dan Rosmah Mansor ketika hadir ke majlis sambutanHari Kemerdekaan ke-61 di Taman Botani pada 2018/FOTO Grace Aisyah)

SHAH ALAM, 12 September - Sultan Selangor Sultan Sharafuddin Idris Shah menitahkan darjah kebesaran yang membawa gelaran 'Datuk Seri' dan ‘Datuk’ yang dikurniakan kepada bekas perdana menteri, Datuk Seri Najib Tun Razak ditarik balik dan dibatalkan berkuat kuasa hari ini.Selain itu, gelaran Datin Paduka Seri yang dikurniakan kepada isteri Najib, Datin Seri Rosmah Mansor, pada 2005 turut ditarik balik.Setiausaha Kerajaan Negeri, Datuk Haris Kasim, dalam kenyataan berkata penarikan darjah kebesaran itu dibuat selepas baginda berunding dengan Dewan di-Raja Selangor.Katanya, Najib dikurniakan Keahlian Darjah Kebesaran Seri Paduka Mahkota Selangor (SPMS) Kelas Pertama yang membawa gelaran Datuk Seri pada tahun 2004 dan Darjah Kebesaran Datuk Paduka Mahkota Selangor (DPMS) Kelas Kedua yang membawa gelaran Datuk pada tahun 1992.Beliau berkata penarikan darjah kebesaran itu adalah berasaskan kepada sabitan dan hukuman yang dijatuhkan kepada Najib dalam kes salah guna kuasa, pecah amanah dan penggubahan wang haram ke atas dana SRC International Sdn Bhd."Pada 23 Ogos lepas, Mahkamah Persekutuan telah mengekalkan sabitan dan hukuman terhadap Najib yang telah diputuskan oleh Mahkamah Tinggi Kuala Lumpur sebelum ini. "Maka dengan ini, atas sabitan dan hukuman yang sudah dijatuhkan terhadapnya, keahliannya ditarik balik dan dibatalkan berkuat kuasa pada 12 September," menurut kenyataan itu pada Isnin.Dalam pada itu, Haris memaklumkan, Darjah Seri Paduka Mahkota Selangor SPMS Kelas Pertama yang membawa gelaran Datin Paduka Seri yang dikurniakan pada Datin Seri Rosmah Mansor pada 2005 turut ditarik balik.Katanya, Rosmah didakwa di Mahkamah atas tiga pertuduhan yang melibatkan kesalahan meminta dan menerima rasuah."Pada 1 September lalu, Mahkamah Tinggi telah mensabitkan dan menjatuhkan hukuman terhadap beliau atas semua pertuduhan yang dihadapkan kepadanya."Maka dengan ini, atas sabitan dan hukuman yang sudah dijatuhkan terhadapnya, keahliannya ditarik balik dan dibatalkan berkuat kuasa pada 12 September," katanya lagi.Pada 26 Oktober 2018, Istana Besar Seri Menanti menarik semula pengurniaan darjah kebesaran kepada pasangan itu.

(Najib Razak dan Rosmah Mansor ketika hadir ke majlis sambutan Hari Kemerdekaan ke-61 di Taman Botani pada 2018/FOTO Grace Aisyah)

Dalam kenyataan yang sama, Haris berkata darjah kebesaran yang membawa gelaran Datuk kepada seorang lagi individu, Mohd Arif Ab Rahman juga ditarik balik dan dibatalkan berkuat kuasa hari ini.Mohd Arif dikurniakan Keahlian Darjah Kebesaran Dato'- Sultan Sharafuddin Idris Shah (DSIS) yang membawa gelaran Datuk pada 2005, Darjah Kebesaran Setia- Sultan Sharafuddin Idris Shah (SIS) Kelas Ketiga pada 2003 serta Darjah Kebesaran Ahli Mahkota Selangor (AMS) Kelas Keempat pada 2001.Katanya kesemua darjah kebesaran itu diperintahkan Sultan Selangor untuk ditarik balik dan dibatalkan atas sabitan dan hukuman yang dijatuhkan kepada beliau atas tuduhan rasuah."Pada 23 Januari 2021, Mahkamah Tinggi telah mengekalkan sabitan dan hukuman terhadap beliau yang telah diputuskan oleh Mahkamah Sesyen sebelum ini," katanya.Haris yang juga Pendaftar Darjah Kebesaran Selangor berkata penarikan balik dan pembatalan keahlian ketiga-tiga individu berkenaan selaras dengan kuasa prerogatif baginda di bawah Perkara XXXVIII dan Perkara XXXIX Undang-undang Tubuh Kerajaan Selangor, 1959 serta Statut Darjah Kebesaran yang berkaitan dan konvensi yang diamalkan di Selangor.


Kekayaan biodiversiti perlu dimanfaatkan, perkasa sektor bioteknologi - PM

(Perdana Menteri, Datuk Seri Ismail Sabri Yaakob berucap pada Majlis Pelancaran Dasar Bioteknologi Negara (BDN) 2.0 di Pusat Dagangan Dunia (WTC), Kuala Lumpur hari ini)

KUALA LUMPUR, 12 September - Malaysia diiktiraf di peringkat antarabangsa sebagai salah satu daripada 17 buah negara 'megadiversity' berikutan terdapat sekurang- kurangnya 5,000 tumbuh-tumbuhan 'indigenous' serta memiliki ekosistem marinnya sendiri. Menurut Perdana Menteri, Datuk Seri Ismail Sabri Yaakob, kekayaan biodiversiti negara ini perlu dimanfaatkan sebaiknya bagi melonjakkan ekonomi negara melalui pemerkasaan sektor bioteknologi.  Jelasnya, bagi menyokong komitmen ini, kerajaan telah memberi aspirasi baharu menerusi penggubalan Dasar Bioteknologi Negara 2.0 atau DBN 2.0 untuk tempoh sehingga 2030.  DBN 2.0 akan memberi tumpuan kepada tiga tunjang utama, iaitu Bioteknologi Pertanian dan Jaminan Makanan, Penjagaan Kesihatan dan Kesejahteraan serta Bioteknologi Perindustrian dan Ekonomi Kitaran.  Ia juga bakal memacu momentum yang telah digariskan di bawah Dasar Sains, Teknologi dan Inovasi Negara 2021-2030 untuk mentransformasikan Malaysia daripada negara pengguna teknologi kepada negara pembangun teknologi.  "Lima sasaran utama DBN 2.0 adalah pertama: 30 peratus syarikat Bionexus ke peringkat global dan 70 peratus syarikat Bionexus peringkat tempatan kekal aktif, kedua: sokongan kepada syarikat-syarikat Bionexus yang berpotensi untuk menjadi syarikat berstatus unicorn, kerajaan dalam konteks ini mensasarkan tiga syarikat bioinovasi berstatus unicorn menjelang 2030; ketiga: pemerkasaan institut dan institusi serta tokoh penyelidik bioteknologi tempatan bertaraf dunia; keempat: 5 peratus KDNK negara oleh syarikat-syarikat bioteknologi; dan kelima: 80 peratus graduan bioteknologi yang diiktiraf melalui program pentauliahan mikro dan 20 peratus graduan bioteknologi dalam program pasca siswazah," kata beliau ketika berucap pada Majlis Pelancaran Dasar Bioteknologi Negara (BDN) 2.0 di Pusat Dagangan Dunia (WTC), di sini hari ini. Turut hadir Menteri Sains, Teknologi dan Inovasi Datuk Seri Dr Adham Baba dan Ketua Pengarah Perkhidmatan Awam (KPPA), Datuk Seri Mohd Shafiq Abdullah.

(Perdana Menteri, Datuk Seri Ismail Sabri Yaakob melancarkan Dasar Bioteknologi Negara (BDN) 2.0 di Pusat Dagangan Dunia (WTC), Kuala Lumpur hari ini)

Dalam pada itu, Perdana Menteri memaklumkan kerajaan memperuntukkan RM5 juta bagi menggalakkan perkembangan syarikat-syarikat tempatan dalam industri bioteknologi menerusi program Bio-based Accelerator (BBA) yang dilaksanakan oleh Bioeconomy Corporation.  Program itu amat signifikan memandangkan Kementerian Sains, Teknologi dan Inovasi (MOSTI) mempunyai ekosistem yang kondusif bagi menyokong pembangunan industri bioteknologi negara untuk kesejahteraan Keluarga Malaysia.  Selaras dengan DBN 2.0, inisiatif ini akan diperluaskan kepada dua lagi sektor iaitu bioteknologi kesihatan dan bioteknologi industri.  Ismail Sabri turut mengumumkan peruntukan sebanyak RM2 juta bagi penganjuran BioMalaysia pada tahun depan.  BioMalaysia merupakan persidangan yang menghimpunkan pemain-pemain industri bioteknologi di Asia Pasifik.  "Saya memberi jaminan bahawa kerajaan sentiasa menyokong penuh Dasar Bioteknologi Negara 2.0 dan yakin ia akan memberi impak positif kepada Keluarga Malaysia dalam memacu sosioekonomi negara ke arah kualiti hidup yang lebih baik berasaskan kepakaran dan inovasi tempatan," tambah beliau. Dalam ucapan sama, Ismail Sabri turut mengumumkan penubuhan Gabungan Pusat Penyelidikan Bioteknologi Malaysia.  Gabungan itu melibatkan semua institut penyelidikan berasaskan bioteknologi bagi mengendalikan dan mengemudi penyelidikan, berdasarkan permintaan industri dan kepentingan strategik negara.  Satu badan penasihat pakar bioteknologi juga akan diwujudkan bagi menggerakkan agenda negara dengan lebih berfokus dan berasaskan kekuatan negara yang boleh memperkasakan tiga sektor bioteknologi seperti termaktub dalam DBN 2.0.


Inflasi dan kos sara hidup: Kerajaan cadang corak perbelanjaan

PUTRAJAYA, 12 September - Beberapa syor serta corak perbelanjaan menyumbang kepada pemulihan ekonomi negara yang dikemukakan syarikat penyelidikan IPSOS Sdn Bhd akan dipertimbangkan jawatankuasa Pasukan Khas Jihad Tangani Inflasi hari ini.Pengerusi Pasukan Khas Jihad Tangani Inflasi, Tan Sri Annuar Musa berkata, kerajaan akan melihat semula aspek kaedah rantaian bekalan makanan dan pengedaran serta mencari sumber alternatif barangan makanan import bagi mengurangkan kenaikan harga dan kos dalam usaha menangani inflasi."Antara yang dicadangkan ialah melihat semula kepada kaedah rantaian bekalan makanan dan pengedaran untuk mempunyai pusat sehenti yang lebih efisien dan bersepadu untuk mengurangkan kemungkinan kenaikan harga dan melihat sumber negara alternatif bagi barangan import.“Contohnya ayam dari sumber tertentu harus mula melihat kepada negara lain untuk mengurangkan kos," katanya dalam sidang media selepas mempengerusikan mesyuarat Pasukan Khas Jihad Tangani Inflasi di Putrajaya.Tambah beliau, apabila kebergantungan berterusan kepada produk import akan menjadikan negara terus berisiko dengan mengimport makanan seperti daging, sayur dan ikan yang telah meningkat 62 peratus kerana melibatkan tukaran mata wang dolar Amerika Syarikat.

(FOTO fail Facebook Tan Sri Annuar Musa)

"Oleh itu, langkah yang boleh diambil adalah meningkatkan pengeluaran produk makanan dalam negara serta mencari sumber alternatif negara untuk pengimportan makanan," katanya.


Parlimen Rembau: Saya bincang secara tertutup - Khairy

KUALA LUMPUR, 12 September- Ahli Parlimen Rembau, Khairy Jamaluddin berkata beliau akan adakan perbincangan bersama Timbalan Presiden UMNO, Datuk Seri Mohamad Hasan secara tertutup mengenai siapa yang akan bertanding kerusi itu pada Pilihan Raya Umum Ke-15 (PRU15).Mohamad dilaporkan berkata yang beliau memang mahu bertanding kerusi Parlimen pada PRU15, tetapi masih belum buat keputusan kerusi mana yang akan ditandingi.Beliau berkata sebagai Timbalan Presiden UMNO, memang ia bergantung kepadanya mengenai kerusi mana yang beliau akan bertanding, tetapi beliau tidak pernah bercakap untuk bertanding di kerusi mana dan perkara itu bukanlah menjadi keutamaannya.Mohamad yang lebih dikenali sebagai Tok Mat menambah, apa yang menjadi keutamaan parti pada masa ini ialah persediaan dan memperkuatkan jentera di seluruh bahagian sebelum membuat keputusan mengenai pengagihan kerusi dan calon.Khairy sebelum ini dilaporkan berkata beliau telah diminta untuk mengosongkan kerusi itu oleh Mohamad yang mahu bertanding di kerusinya itu.“Saya telah katakan apa yang saya mahu cakapkan. Saya tidak akan bincangkan perkara ini secara terbuka lagi,” katanya.

Khairy berkata demikian di Majlis Pelancaran Panduan Amalan Klinikal (CPG) Pengurusan Demensia (Edisi Ketiga) dan Pengurusan Schizophrenia (Edisi Kedua) di sebuah hotel di sini, semalam.Beliau berkata apa yang beliau katakan sebelum ini adalah yang sebenarnya tetapi merasakan biarlah perkara itu diselesaikan secara tertutup. -BERNAMA


PAS kekal anggap UMNO sebagai rakan ta'awun di bawah gagasan Penyatuan Ummah - Takiyuddin

KUALA LUMPUR, 12 September- PAS kekal menganggap UMNO dan semua pihak yang bernaung di bawah gagasan Penyatuan Ummah sebagai rakan ta’awun (rakan kerjasama) terutama dalam membina negara yang baik dan diredai Tuhan.Setiausaha Agung PAS Datuk Seri Takiyuddin Hassan berkata parti itu akan terus bersikap terbuka serta sedia mengadakan pertemuan, perbincangan dan perundingan bersama semua rakan ta’awun dengan memfokus kepada titik persamaan selain merapatkan jurang perbezaan demi kebaikan negara dan rakyat.Takiyuddin berkata perkara itu adalah antara perkara yang diputuskan dalam Mesyuarat Jawatankuasa Kerja PAS Pusat, semalam.Beliau berkata parti itu akan terus konsisten dan komited dengan agenda Penyatuan Ummah sebagai paksi utama perpaduan nasional antara orang Melayu-Islam, bumiputera dan rakyat pelbagai kaum di negara ini.“Keadaan ini sekali gus akan menjadi formula utama ke arah kestabilan negara dan kesejahteraan rakyat. Ini juga selaras dengan usul yang dibawa Dewan Ulamak PAS Pusat dan disokong sebulat suara dalam Muktamar PAS Ke-68 di Alor Setar baru-baru ini.

Setiausaha Agung PAS, Datuk Seri Takiyuddin Hassan

“PAS juga tetap dengan penegasan tidak bekerjasama dengan Pakatan Harapan dan tidak menerima konsep khemah besar tajaan mana-mana pihak sekalipun dalam menghadapi PRU15 (Pilihan Raya Umum ke-15),” menurutnya dalam kenyataan semalam.Takiyuddin juga berkata PAS amat yakin perpaduan antara parti Melayu-Islam dapat menjamin terbentuknya sebuah pemerintahan adil dan saksama untuk semua rakyat pelbagai kaum, agama, bangsa serta budaya seterusnya akan diterima baik oleh majoriti rakyat yang tidak mahu sejarah hitam lampau berulang. -BERNAMA


Ambil peluang jalin kerjasama dengan ITC, tingkatkan pelancong luar - Nancy

KUCHING, 12 September- Kementerian Pelancongan, Seni dan Budaya (MOTAC) menyeru agar orang ramai memanfaatkan Pusat Pelancongan Islam (ITC) dengan menjalin kerjasama bagi menjana pendapatan dan menarik lebih ramai pelancong luar. Menterinya Datuk Seri Nancy Shukri berkata dalam usaha memulihkan industri itu yang terkesan akibat COVID-19, MOTAC memerlukan idea golongan belia dan anak muda bagi mewujudkan produk baharu termasuk pelancongan Islam. “Seni budaya Melayu Islam seperti memanah, tulisan khat serta pelbagai kesenian yang lain boleh menjadi tarikan kepada pelancong luar. Mereka yang dianugerahkan kelebihan ini berpotensi menjadikan ia sebagai kerjaya sampingan yang turut boleh menguntungkan penduduk setempat.“ITC menawarkan program latihan, pembangunan kapasiti serta khidmat nasihat seperti Kursus Latihan dan Bengkel Pemandu Pelancong Mesra Muslim (MFTG) yang bertujuan meningkatkan pengetahuan pelancong Muslim serta bagaimana memenuhi keperluan mereka,” katanya semasa berucap pada majlis penutup Karnival Mini Kebudayaan dan Kesenian Islam Tahun 2022 di sini, semalam.

Menteri Pelancongan, Seni dan Budaya (MOTAC), Datuk Seri Nancy Shukri

Beliau berkata ITC turut mengadakan Seminar Keusahawanan dan Kepimpinan Pelancongan Islam (ITELS) untuk menarik minat lebih ramai pengusaha perniagaan dan usahawan bagi meneroka pasaran Pelancongan Mesra-Muslim yang mampu memberi keuntungan tinggi susulan kecenderungan bercuti panjang serta berbelanja tinggi.Katanya sebelum pandemik COVID-19 melanda negara, Malaysia menerima purata 5.3 juta ketibaan pelancong Muslim dengan jumlah tertinggi dari Indonesia, Brunei, Bangladesh dan Arab Saudi manakala sumbangan pendapatan pelancongan dianggarkan berjumlah AS$3.8 bilion. -BERNAMA


Program Aspirasi Merdeka 2022: PERLISfm raikan pendengar

KANGAR, 10 September- Pendengar stesen radio PERLISfm hari ini diraikan dalam program Aspirasi Merdeka 2022 yang diadakan di Kompleks Penyiaran Tuanku Syed Putra, Kangar.Ia juga sebagai inisiatif untuk meraikan pendengar yang setia bersama stesen berkenaan selepas lebih 30 tahun penubuhannya.Penerbit program, Nor Aziah Ahmad berkata pelbagai aktiviti disediakan khusus untuk pendengar yang hadir bermula jam 8 pagi tadi hingga 12 tengah hari.Antaranya pameran lukisan mural yang bertemakan Keluarga Malaysia, pertandingan pakaian tercantik bertemakan Keluarga Malaysia, lawatan ke konti radio, pertunjukkan kereta antik, pertunjukan ‘skateboard’ dan basikal BMX serta persembahan artis dan band.

( Aksi cilik dalam pertandingan pakaian tercantik bertemakan Keluarga Malaysia)

"Sebagai penghargaan pada mereka di mana apabila kita berpindah ke tempat baharu ini, kita belum lagi jemput ramai pendengar-pendengar kita untuk sama sama datang melawat kompleks baharu kini ini, jadi boleh la ramai ramai pendengar PERLISfm yang dari dulu sehingga kini yang setia dengan kita dapat saksikan di samping ada mural kita juga ada pelbagai pengisisan lain," katanya.

Nor Aziah berkata demikian pada program Aspirasi Merdeka 2022 di Kompleks Penyiaran Tuanku Syed Putra, Kangar.

Turut hadir Pengarah Jabatan Penyiaran Perlis, Azman Hashim.Lebih 500 pengunjung hadir ke program tersebut.

(Peserta yang mengambil bahagian dalam pertunjukan ‘skateboard’ dan basikal BMX)


Jeti baharu bakal dibina bagi operasi feri penumpang ke Langkawi

KANGAR, 10 September- Kementerian Pengangkutan bercadang membina sebuah jeti baharu untuk operasi feri penumpang ke Langkawi sebagai langkah penyelesaian jangka panjang kepada masalah mendapan yang sering berlaku di Jeti Kuala Kedah dan Jeti Kuala Perlis.Menterinya, Datuk Seri Dr Wee Ka Siong berkata masalah mendapan di kedua-dua jeti tersebut terlalu kerap sehingga menyebabkan kerajaan membelanjakan kira-kira RM50 juta setiap dua tahun bagi melakukan kerja-kerja pengerukan untuk membolehkan feri penumpang ke pulau peranginan itu beroperasi.Sehubungan itu, cadangan untuk membina sebuah jeti baharu tanpa menjejaskan pengoperasian kedua dua jeti sedia ada adalah wajar."Jadi kementerian sedang memikirkan bagaimana kita nak cari satu lokasi yang dapat memberi manfaat kepada kedua-dua negeri (Kedah dan Perlis) untuk kita menyelesaikan masalah ini secara jangka panjang, kita sedang bincang dan saya akan umumkan butiran mengenainya nanti,” katanya.

(Menteri Pengangkutan, Datuk Seri Dr Wee Ka Siong)

Beliau berkata demikian kepada pemberita dalam sidang media sempena Mesyuarat tahunan MCA peringkat negeri Perlis di Kangar.Ujarnya, keputusan berkenaan akan dibuat dalam tempoh terdekat selepas mengambil kira beberapa perkara termasuk kedalaman laut di lokasi berkenaan.Mengulas mengenai kerja pengerukan di Jeti Kuala Kedah, beliau berkata setakat semalam ia telah mencapai 75 peratus siap dan dijangka siap sepenuhnya pada November ini, manakala kerja pengerukan di Jeti Kuala Perlis berlaku sedikit kelewatan berikutan masalah peralatan dan kekurangan tenaga kerja.“Ada sedikit kelewatan dari segi kerja-kerja di lapangan (di Jeti Kuala Perlis) dan ia dijangka siap kalau ikut kontrak pun tahun hadapan. Saya telah meminta mereka (kontraktor) untuk tambah alatan. Saya juga sudah mengarahkan supaya JLM untuk kita memantau lebih rapi,” katanya.


Mesyuarat bersama agensi berkaitan, bincang persediaan banjir Isnin ini - PM

BANGI, 10 September- Mesyuarat bersama semua agensi serta pihak terlibat bagi persediaan bencana banjir akan diadakan Isnin ini.Jelas Perdana Menteri, Datuk Seri Ismail Sabri Yaakob mesyuarat itu turut melibatkan wakil kerajaan negeri bagi memastikan semua pihak bersedia lebih awal dalam menghadapi bencana itu.Mesyuarat juga bagi memastikan pusat perpindahan banjir, stok makanan serta peralatan logistik telah bersedia menghadapi fenomena hujan lebat yang dijangka berlarutan sehingga awal tahun depan."Sesetengah negeri bersedia, sesetengah negeri yang tak biasa menghadapi banjir tak bersedia, jadi akhirnya berlaku seperti yang telah berlaku dululah, seperti yang berlaku di Selangor."Saya nak kali ini semua bersedia bukan sahaja di peringkat Persekutuan, tapi banjir ini sampai ke peringkat daerah pun mesti bersedia sejak awal lagi."Dari segi pusat pemindahan banjir sudah ada bekalan makanan, kalau boleh semua dah sedia sebelum berlaku apa-apa," katanya.

Beliau bercakap kepada pemberita selepas menghadiri program Aspirasi Kecemerlangan Keluarga Malaysia, di sini hari ini.Ujarnya, mesyuarat itu susulan ramalan Jabatan Meteorologi Malaysia, mengenai banjir besar yang dijangka melanda beberapa negeri Semenanjung pada November ini.


Tiga lagi menara telekomunikasi akan dibina di Pulau Bum Bum- Annuar

(Tan Sri Annuar Musa berucap selepas meninjau menara telekomunikasi di Kampung Kabimbangan, Pulau Bum Bum hari ini/ BERNAMA)

SEMPORNA, 10 September- Tiga lagi menara telekomunikasi akan dibina di Pulau Bum Bum, Semporna, Sabah bagi memastikan seluruh pulau berkenaan menerima capaian internet sepenuhnya.Ketiga-tiga menara berkenaan akan dibina di Kampung Galam-Galam, Singamata dan Tabunan.Menteri Komunikasi dan Multimedia, Tan Sri Annuar Musa berkata, setakat ini, Pulau Bum Bum memerlukan sekurang-kurangnya 12 menara telekomunikasi bagi memastikan jaringan internet yang lebih baik."Suruhanjaya Komunikasi dan Multimedia (MCMC) pastikan siapkan segera (menara) jangan tangguh... saya mahu siap sebelum akhir 2023, lagi cepat lagi bagus supaya jaringan internet di sini lebih baik."Apabila menara baharu ini siap, sudah tentu membantu menyelesaikan masalah liputan jalur lebar yang dihadapi penduduk kampung," katanya ketika berucap selepas meninjau menara telekomunikasi di Kampung Kabimbangan, Pulau Bum Bum hari ini.

Setakat ini, hanya sembilan menara telekomunikasi di pulau berkenaan, dan ia tidak mampu memberi jaringan internet secara menyeluruh.Annuar berkata penduduk kampung juga perlu memanfaatkan capaian Internet yang lebih baik itu dengan menambah pendapatan keluarga.

"Internet jangan kita guna sekadar telefon, WhatsApp, tidak cukup. Orang kampung mesti jadikan  kegiatan ekonomi lebih baik kerana melalui kemudahan Internet, barang di Pulau Bum Bum pun boleh dijual di seluruh negara," katanya.Beliau turut meminta MCMC mewujudkan satu lagi Pusat Ekonomi Digital Keluarga Malaysia (PEDi) di Pulau Bum Bum bagi membantu anak muda dan penduduk untuk terlibat dalam kegiatan ekonomi desa serta ekonomi digital.Dalam pada itu, beliau mencadangkan supaya satu kempen 'Jangan Membuang Sampah Ke Laut' dilaksana di daerah ini.Ia bagi menjaga keindahan perairan Semporna yang terkenal sebagai salah satu pusat pelancongan tercantik di dunia.


Agong mahu mahasiswa, generasi muda dibekal ilmu hadapi ketidaktentuan masa hadapan

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan bergambar bersama para graduan di Dewan Agong Tuanku Canselor (DATC) UiTM, Shah Alam hari ini/BERNAMA)

SHAH ALAM, 10 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah agar mahasiswa dan generasi muda negara dibekalkan dengan ilmu serta pendidikan dalam menghadapi ketidaktentuan masa depan.Al-Sultan Abdullah yang juga Canselor Universiti Teknologi MARA (UiTM) bertitah bahawa mereka perlu mahir mengggunakan teknologi terkini yang bukan sahaja untuk tujuan bersosial, malah bagi membuka ruang dan mencipta masa hadapan yang gemilang buat negara serta diri sendiri."Ilmu yang diraih akan membolehkan anak muda mengenali antara kebaikan dan kemungkinan. Ilmu yang diraih juga boleh mencipta kesejahteraan sejagat."Beta yakin apabila ramai rakyat Malaysia yang dilengkapi dengan ilmu pengetahuan dan pendidikan, kita akan menjadi lebih bijaksana dalam membuat sebarang keputusan dan tindakan,” titah baginda sempena Istiadat Konvokesyen UiTM Ke-94 di Dewan Agung Tuanku Canselor UiTM, di sini hari ini. Turut berangkat ke istiadat tersebut adalah Pro-Canselor UiTM Tengku Permaisuri Selangor Tengku Permaisuri Norashikin.Baginda bertitah bahawa dunia tidak akan berubah tanpa perkembangan ilmu dan maruah serta harga diri seorang manusia adalah berkaitan dengan ilmu yang dimilikinya."Allah SWT berfirman dalam surah Al-Mujadalah ayat ke-11 bermaksud 'nescaya Allah mengangkat darjat orang-orang yang beriman dan orang yang berilmu beberapa darjat'."Kerana itu, pembangunan dan kemajuan tamadun sesuatu bangsa sentiasa dihubung kait dan dibatasi dengan tahap penguasaan ilmu serta pendidikan dalam kalangan masyarakat," titah baginda.Jelas baginda, amat bertepatan pendidikan dijadikan sebagai agenda utama negara yang wajib diperkasa sesuai mengikut peredaran masa dan zaman.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menganugerahkan gelaran Profesor Emeritus kepada Dr Normah Omar pada Istiadat Konvokesyen Universiti Teknologi MARA (UiTM) ke-94, hari ini/BERNAMA)

Terdahulu, Al-Sultan Abdullah berkenan menganugerahkan gelaran Profesor Emeritus kepada Dr Normah Omar yang merupakan pengasas Institut Penyelidikan Perakaunan (ARI) UiTM."Beliau telah mencipta nama menerusi kepakaran dalam bidang integriti korporat, tadbir urus dan kriminologi kewangan Islam. "Maka tidak hairan beliau telah banyak terlibat dengan pelbagai agensi kerajaan, badan profesional dan korporat sama ada di peringkat kebangsaan dan antarabangsa dalam membangunkan sistem penarafan tadbir urus dan integriti korporat."Penganugerahan ini adalah bertepatan dengan kepakaran dan sumbangan beliau kepada UiTM dan negara. Beta menzahirkan ucapan tahniah atas penganugerahan gelaran Profesor Emeritus itu," titah baginda.Istiadat konvokesyen kali ini yang berlangsung secara bersemuka bermula hari ini hingga 29 Sept depan melibatkan 23,359 graduan di tiga kampus UiTM iaitu Shah Alam serta cawangan Sarawak dan Sabah.-BERNAMA


PM umum kenaikan ESH pelajar tajaan MARA

BANGI, 10 September- Elaun Sara Hidup (ESH) bagi pelajar dalam dan luar negara tajaan Majlis Amanah Rakyat (MARA) dinaikkan berkuat kuasa serta merta.Berita gembira itu diumumkan Perdana Menteri, Datuk Seri Ismail Sabri Yaakob.Bagi pelajar dalam negara, ESH dinaikkan minimum RM650 sehingga maksimum RM950 sebulan.Manakala penuntut luar negara pula, ESH dinaikkan kepada kadar minimum RM1,380 sehingga maksimum RM7,600 sebulan."Pelaksanaan kadar ESH baharu bagi pelajar dalam negara dinaikkan minimum RM650 sehingga maksimum RM950 sebulan bagi bidang pengajian bermula daripada peringkat Diploma sehingga Doktor Falsafah dan profesional. "Bagi pelajar luar negara pula, ESH dinaikkan kepada kadar minimum RM1,380 sebulan sehingga maksimum RM7,600 sebulan bermula daripada peringkat pengajian Ijazah Sarjana Muda sehingga peringkat Doktor Falsafah dan peringkat profesional," katanya.

(Perdana Menteri, Datuk Seri Ismail Sabri Yaakob menyampaikan ucapan padaProgram Aspirasi Kecemerlangan Keluarga Malaysia di Bangi hari ini/BERNAMA)

Beliau menyatakan demikian ketika berucap pada Majlis Aspirasi Kecemerlangan Keluarga Malaysia, di sini hari ini.Program dihadiri hampir 3,000 pelajar tajaan MARA secara fizikal dan ribuan lagi pelajar yang mengikutinya secara dalam talian. Turut hadir, Menteri Pembangunan Luar Bandar, Datuk Seri Mahdzir Khalid.


PM zahir takziah, sifatkan Ratu Elizabeth II pemerintah berdedikasi

KUALA LUMPUR, 9 September- Perdana Menteri, Datuk Seri Ismail Sabri Yaakob menzahirkan ucapan takziah dan rasa sedih kepada seluruh kerabat diraja, kerajaan dan rakyat United Kingdom atas kemangkatan Ratu Elizabeth II, tengah malam tadi."Mewakili seluruh Keluarga Malaysia, saya menzahirkan ucapan takziah dan rasa sedih kepada seluruh kerabat Diraja Baginda, kerajaan dan rakyat United Kingdom atas kemangkatan Ratu Elizabeth II," katanya.Beliau memuat naik ucapan takziah menerusi hantaran di Facebook.Ismail Sabri berkata, baginda Ratu Elizabeth II adalah pemerintah paling lama dalam sejarah dunia yang terkenal dengan sifat dedikasi dalam menjaga kebajikan rakyatnya. "Jasa baginda mengekalkan hubungan baik United Kingdom dengan negara-negara seluruh dunia termasuk Malaysia sentiasa diingati dan dihargai. "Saya berharap keluarga Diraja Baginda dan rakyat terus tabah menghadapi dugaan ini," tambahnya.

Ratu Elizabeth II, monarki paling lama bertakhta dalam sejarah Britain mangkat pada usia 96 tahun.Istana Buckingham dalam kenyataan ringkas mengesahkan, baginda mangkat di Istana Balmoral, Scotland.


Industri halal, Malaysia kekal tempat teratas di peringkat antarabangsa - PM

KUALA LUMPUR, 8 September- Malaysia berjaya mengekalkan tempat teratas dalam industri halal, selama tempoh sembilan tahun berturut-turut di peringkat antarabangsa.  Pencapaian itu berdasarkan Petunjuk Ekonomi Islam Global yang terkandung dalam laporan 'State of the Global Islamic Economy 2022', menandingi 81 negara lain.  Perdana Menteri, Datuk Seri Ismail Sabri berkata penilaian tersebut dibuat berlandaskan inisiatif digitalisasi ekonomi, pembangunan infrastruktur halal serta peningkatan fokus kerajaan terhadap sekuriti makanan dan penjagaan kesihatan.  "Petunjuk Ekonomi Islam Global ini turut meramalkan bahawa pasaran halal akan berkembang daripada RM8.8 trilion (AS$2.09 trilion) seperti yang dilaporkan tahun lepas kepada hampir RM14 trilion (AS$3.27 trilion) menjelang 2028," katanya.

(Perdana Menteri berucap merasmikan MIHAS 2022 di Kuala Lumpur hari ini)

Beliau berucap merasmikan Pameran Halal Antarabangsa Malaysia ke-18 (MIHAS 2022), di sini hari ini.  Perdana Menteri berkata, peningkatan permintaan produk halal oleh komuniti antarabangsa dan juga peningkatan sektor e-dagang didorong oleh digitalisasi.  Sehubungan itu, operasi perniagaan pada masa kini perlu dijalankan dengan menggunakan kaedah dan pendekatan terkini.  Tegasnya, kaedah itu adalah suatu kemestian dan bukan lagi pilihan. "Transformasi dan kepelbagaian dalam industri halal membolehkan perdagangan menjadi lebih berdaya saing dan seterusnya membantu memulihkan ekonomi," tambahnya.


PM ucap tahniah kepada Truss atas pelantikan sebagai PM UK

KUALA LUMPUR, 6 September - Perdana Menteri, Datuk Seri Ismail Sabri Yaakob mengucapkan tahniah kepada Mary Elizabeth Truss di atas pelantikan beliau sebagai Perdana Menteri Britain yang baharu."Saya berharap agar hubungan dua hala Malaysia-UK akan terus terjalin untuk kesejahteraan rakyat kedua-dua negara," katanya menerusi perkongsian di laman Facebook rasminya.Ismail turut mengucapkan selamat menjalankan tugas kepada Liz Truss Mary Elizabeth Truss atau Liz Truss, 47 tahun, dilantik sebagai Perdana Menteri Britain yang baharu semalam selepas memenangi undian kepimpinan dalaman bagi parti Konservatif.

Truss, menggantikan Boris Johnson sekali gus menjadi Perdana Menteri wanita ketiga UK selepas Margaret Thatcher dan Theresa May.


Pelan tindakan teknologi dron bakal dibangunkan sebagai agenda nasional - PM

PUTRAJAYA, 6 September - Pelan Tindakan Teknologi Dron Malaysia 2022-2030 (MDTAP30) akan dibangunkan sebagai agenda nasional, kata Perdana Menteri Datuk Seri Ismail Sabri Yaakob.Ismail Sabri berkata, industri dron di Malaysia berpotensi menjana pertumbuhan sebanyak RM50.71 bilion kepada Keluaran Dalam Negara Kasar (KDNK) dan berupaya mewujudkan 100,000 peluang pekerjaan menjelang 2030.Perkara itu diputuskan dalam mesyuarat kedua Majlis Ekonomi Digital dan Revolusi Perindustrian Keempat Negara (MED4IRN) dipengerusikan beliau hari ini, yang turut dihadiri menteri-menteri serta ketua-ketua jabatan dan agensi terlibat.

"Sistem Pengurusan Trafik UAS (UAS-TM) juga akan dibangunkan bagi meningkatkan Kecekapan Proses Pendaftaran Operator Dron untuk meningkatkan pendaftaran UAS menjelang 2030."Mesyuarat juga mengambil maklum perkara yang dibangkitkan oleh pemain industri seperti kerenah birokrasi, yang akan diteliti bagi mengembangkan industri dron negara," katanya dalam satu kenyataan media, hari ini.Katanya, Malaysian Research Accelerator for Technology and Innovation (MRANTI) bertindak sebagai agensi penyelaras dan sekretariat MDTAP30 akan melaporkan kemajuan kepada ahli majlis melalui Kluster Teknologi Baru Muncul.Selain itu, mesyuarat mengambil maklum perkara yang dibangkitkan oleh pemain industri seperti kerenah birokrasi yang akan diteliti bagi mengembangkan industri dron negara.


Kerajaan jamin kebebasan media - PM

KUALA LUMPUR, 7 September- Perdana Menteri, Datuk Seri Ismail Sabri Yaakob memberi jaminan kepada pengamal media di dalam negara bahawa mereka bebas melaporkan sebarang berita, namun ia mesti bersandarkan fakta yang benar dan sahih.Dalam hal ini, Perdana Menteri berkata sebagai penyebar maklumat, beliau yakin setiap media sedar mengenai batasan dan tanggungjawab mereka.“Yang saya tahu, media mesti bertanggungjawab iaitu menceritakan perkara yang sebenar, memberikan informasi yang sebenar.“Jika memberikan informasi yang sebenar, pasti tidak akan ada bantahan dan kekangan daripada kerajaan tentang bagaimana berita tersebut nak disampaikan,” katanya kepada pemberita ketika mengadakan kunjungan ke Media Prima di Sri Pentas, di sini hari ini.Terdahulu beliau ditemu bual oleh penyampai saluran radio Hot FM, 8FM, dan Molek FM.

(Perdana Menteri, Datuk Seri Ismail Sabri Yaakob ketika sidang media selepas membuat lawatan ke Sri Pentas Media Prima hari ini/BERNAMA)

Mengulas lanjut, Ismail Sabri turut percaya jaminan kerajaan terhadap kebebasan media diterjemah melalui tindakan kerajaan.“Jika ada yang lebih dari sepatutnya atau dibenarkan, pasti kerajaan akan menegurnya.“Setakat ini tak ada media yang ditutup atau ditarik lesen sebagainya, itu maknanya kerajaan memberikan kebebasan kepada media,” katanya.Menyifatkan peranan media arus perdana amat penting dalam menyebar maklumat sebenar, perdana menteri turut berharap orang ramai agar tidak hanya bergantung kepada media sosial untuk mendapatkan maklumat.“Seperti kita tahu hari ini, pelbagai informasi yang tidak tepat, informasi yang diselewengkan yang menyebabkan rakyat terkeliru.“Jadi, sebab itulah bagi saya penting media arus perdana seperti TV3 dan media cetak yang ada pada hari ini memberikan informasi sebenar, tidak mengelirukan,” katanya.-BERNAMA


Sambutan Hari Malaysia 2022 dijangka gamit 20,000 pengunjung

(Ketua Setiausaha K-KOMM, Datuk Seri Mohammad Mentek)

MELAKA, 6 September- Sambutan Hari Malaysia 2022 yang bakal berlangsung di Melaka dijangka boleh menarik sehingga 20,000 pengunjung. Melihat kepada kemeriahan sambutan Hari Kebangsaan pada 31 Ogos lalu, Ketua Setiausaha Kementerian Komunikasi dan Multimedia, Datuk Seri Mohammad Mentek berkata tidak mustahil sambutan Hari Malaysia 2022 nanti dibanjiri pengunjung termasuk dari luar negara."Jadi jangkaan saya di negeri Melaka ini walaupun pada peringkat awal dijangkakan yang hadir dalam 5,000 tapi jangkaan saya mungkin boleh mencecah sehingga 20,000, itu jangkaan saya sendiri, tambah pula cuti sekolah saya difahamkan jadi ramai yg berasal daripada Melaka sudah tentu akan balik ke kampung masing-masing di Melaka dan ramai juga pelancong dari negara lain datang bertandang ke Melaka dan tidak akan melepaskan peluang untuk menyaksikan acara berprestij ini iaitu sambutan Hari Malaysia," katanya.Mohammad Mentek berkata demikian ketika mengadakan lawatan kerja Sambutan Hari Malaysia 2022 di Dataran Memorial Pengisytiharan Kemerdekaan, Banda Hilir, Melaka

(Datuk Seri Mohammad Mentek mengadakan lawatan kerja Sambutan Hari Malaysia 2022 di Dataran Memorial Pengisytiharan Kemerdekaan, Banda Hilir, Melaka)

Hadir sama, Ketua Pengarah Penyiaran Malaysia, Datuk Che Roslan Che Daud.Menurut beliau, persiapan sambutan yang kali ini mengetengahkan keunikan budaya pelbagai kaum di negara ini berjalan lancar.Sambutan tersebut juga merupakan julung kali diadakan di negeri itu.


Tiada syarat baharu bagi urusan tanding pilihan raya - Wan Junaidi

KUALA LUMPUR, 6 September - Tiada syarat baharu diperlukan bagi urusan pencalonan wakil bertanding pilihan raya akan datang, khususnya bagi calon yang kesnya masih dibicarakan di mahkamah.Menteri di Jabatan Perdana Menteri (Parlimen dan Undang-undang), Datuk Seri Dr. Wan Junaidi Tuanku Jaafar berkata, syarat sedia ada yang termaktub dalam perkara 48 (1) Perlembagaan Persekutuan sudah mencukupi."Perkara 48 (1) (e) Perlembagaan Persekutuan menyatakan jika individu itu didapati bersalah dan dihukum, dengan hukuman pemenjaraan selama tempoh tidak kurang satu tahun atau denda tidak kurang daripada RM2,000 dan tidak mendapat pengampunan bebas akan hilang kelayakan."Perkara ini juga perlu dibaca bersama dengan Perkara 48 (5) berkaitan penamaan, pemilihan atau pelantikan mana-mana orang ke mana-mana satu Majlis Parlimen," katanya melalui kenyataan pada Selasa.Beliau berkata demikian ketika mengulas kenyataan cadangan Ketua Dewan Ulama Pas Pusat (DUPP), Datuk Ahmad Yahaya agar kerajaan memperketatkan syarat kelayakan calon bertanding bagi mana-mana pilihan raya, termasuk larangan bertanding kepada individu dalam perbicaraan mahkamah berkaitan kes salah laku, penyelewengan dan rasuah.

Oleh itu katanya, jika syarat-syarat berkenaan ditambah, proses pencalonan pilihan raya akan menjadi rumit seperti pada tahun era 90-an."Adalah wajar kita berpandu kepada undang-undang sedia ada yang sememangnya lengkap dan mencukupi untuk proses pencalonan pilihan raya," ujarnya.Mengulas mengenai individu yang telah dipilih menjadi ahli Parlimen, kata Wan Junaidi, keahliannya tidak akan tergugur melainkan syarat-syarat sebagai mana yang ditentukan di bawah Perkara 48 (4) Perlembagaan Persekutuan berkaitan ahli Parlimen telah dihukum dan belum mendapat pengampunan."Mengikut Perkara 48 (4) (c) apabila proses yang terakhir iaitu proses pengampunan gagal, maka barulah keahlian ahli Parlimen tersebut tergugur dengan sendirinya," jelasnya lagi.


Jabatan Perikanan Perak tambah baik undang-undang, tangani guna bom ikan

TAIPING, 6 September- Jabatan Perikanan Perak sedang menambah baik akta Kaedah-kaedah Perikanan Sungai (Perak) 1992.Antaranya larangan menangkap ikan menggunakan peralatan yang dilarang dan larangan melepaskan ikan-ikan bukan asli ke perairan Sungai Perak. Pengarahnya, Noraishah Hashim berkata, ini kerana aktiviti menuba ikan di sungai negeri berkenaan termasuk menggunakan peledak bom, racun dan kejutan elektrik menjejaskan pendapatan nelayan darat.Malah ia menjadi penyumbang kepupusan pelbagai spesies ikan dalam jangka masa panjang. "Kita punya pihak penguatkuasaan kita adalah terdiri daripada kakitangan yang juga membuat penguatkuasaan di laut jadi kita ada sedikit kekangan dari segi kakitangan tapi sekiranya kita mendapat aduan dan membuat intipan dan kita akan menangkap mereka sekiranya pada ketika itu berlaku kerja-kerja tersebut ," katanya. Noraishah ditemui pada program Kesedaran Pematuhan Keperluan MYGAP Dan Pensijilan Jabatan Perikanan Malaysia di Taiping.

(Pengarah Jabatan Perikanan Perak, Noraishah Hashim)

Turut hadir Exco Perladangan, Pertanian dan Industri Makanan, Razman Zakaria.Dalam pada itu, sepanjang tahun ini, 10 sesi libat urus telah diadakan bersama nelayan darat dan orang awam bagi meningkatkan kesedaran pihak terlibat mengenai bahaya aktiviti menuba ikan.  Pada Isnin lepas, seorang lelaki dilaporkan maut manakala rakannya cedera parah dipercayai terkena bom ikan di kawasan Hutan Lipur Lata Kekabu di Lenggong, Perak.Berdasarkan laporan, kejadian sekitar pukul 3.00 petang itu berlaku ketika kedua-dua mangsa sedang menangkap ikan.Kejadian tersebut tular di media sosial dengan beberapa keping gambar menunjukkan keadaan salah seorang mangsa yang berlumuran darah dipercayai terkena bom buatan sendiri.


Faham isu semasa dan dasar, elak salah faham masyarakat

AYER KEROH, 6 September- Komunikator utama atau 'key communicator' Kementerian Komunikasi dan Multimedia (K-KOMM) perlu faham terlebih dahulu isu-isu semasa dan dasar yang dilaksana kerajaan sebelum menyampaikannya kepada umum.  Pengarah Bahagian Gerak Saraf dan Pengurusan Isu, Jabatan Penerangan Malaysia, Suwadi Guliling berkata, ia bagi memudahkan mereka berhadapan dengan masyarakat sasaran sekali gus mengelakkan salah faham.  Beliau berkata, 'key communicator' kini berhadapan cabaran apabila terlalu banyak maklumat yang boleh diakses melalui pelbagai platform khususnya melalui media sosial yang menjadikan masyarakat keliru dan salah faham berkenaan isu-isu semasa."Cabaran sebenarnya adalah cabaran kita mempunyai maklumat yang pelbagai dan maklumat itu boleh diakses oleh semua golongan masyarakat melalui media sosial dan juga 'online'. Ia menjadi cabaran apabila kita hendak menjelaskan keadaan sebenar sebab masyarakat ini menerima pelbagai maklumat dan maklumat itu ada yang tidak betul atau pun diputarkan ke arah yang bertujuan untuk kepentingan orang-orang lain yang menjadi cabaran kepada agensi K-KOMM dalam memberi penerangan yang betul kepada masyarakat," katanya.Suwadi berkata demikian ketika ditemui pada Program Taklimat Isu Semasa Peringkat Zon Selatan ‘Inflasi dan Cabaran-cabaran bagi Malaysia’ di Ayer Keroh.

(Pengarah Bahagian Gerak Saraf dan Pengurusan Isu JAPEN, Suwadi Guliling)

Hadir memberi taklimat, Timbalan Ketua Pengarah Sektoral Unit Perancangan Ekonomi Jabatan Perdana Menteri, Datuk Yatimah Sarjiman.

Dalam pada itu, Yatimah berkata masih ramai rakyat tidak faham mengenai isu inflasi yang sedang berlaku secara global.Untuk itu katanya, penerangan mengenai situasi sebenar dilakukan sangat penting termasuk bantuan yang diberikan kerajaan seperti subsidi ke atas pelbagai barangan dan perkhidmatan."Kita akan ada secara berterusan memberi sesi 'engagement' dengan masyarakat di samping pihak jawatankuasa JAPEN, kita ada juga jawatankuasa pasukan jihad juga memang bercadang membuat sesi libat urus bersama untuk memberi penerangan kepada masyarakat tentang tindakan-tindakan kerajaan dalam mengurangkan inflasi ini.Kita juga ada penglibatan pihak-pihak untuk menerangkan kepada universiti- universiti di Malaysia dan institusi untuk membantu bagaimana kadar makanan di di sekolah atau pun di universiti dapat dikurangkan," ujar Yatimah.


Rancakkan pembangunan Johor, kerajaan persekutuan dan kerajaan negeri perlu selari

(Menteri Besar Johor, Datuk Onn Hafiz Ghazi)

KULAI, 6 September- Bagi memastikan kemajuan dan merancakkan pembangunan Johor, kerjasama antara kerajaan negeri dengan kerajaan persekutuan perlu selari.Menteri Besar, Datuk Onn Hafiz Ghazi berkata, keserasian itu perlu bagi memastikan usaha itu berjaya.Justeru, rakyat diseru memilih wakil yang mampu menjalankan tugas, terutamanya mereka yang bijak membangunkan kawasan. "Tetapi saya di sini memikirkan agenda nak majukan Johor. Hendak majukan Johor tidak cukup hanya YDP, Exco dan ADUN sahaja. Kita memerlukan kerajaan yang stabil di pusat," katanya semasa berucap pada Majlis Ramah Mesra Parlimen Kulai.  Tambahnya, Kulai mempunyai potensi besar untuk dimajukan, selain merupakan destinasi strategik menarik pelabur, yang membawa manfaat kepada rakyat menerusi peluang kerja dan pendapatan lebih tinggi. Dalam majlis itu beliau turut mengumumkan peruntukan sebanyak RM1 juta bagi menaik taraf pembentungan di Kampung Jaya Sepakat, untuk mengatasi masalah banjir.

(Datuk Onn Hafiz pada Majlis Ramah Mesra Parlimen Kulai)


Ismail Sabri terima kunjungan hormat TPM Singapura di Putrajaya

PUTRAJAYA, 5 September - Perdana Menteri Datuk Seri Ismail Sabri Yaakob hari ini menerima kunjungan hormat daripada Timbalan Perdana Menteri merangkap Menteri Kewangan Singapura Lawrence Wong di Perdana Putra di sini, yang menyaksikan kedua-dua negara terus memperkukuh hubungan akrab mereka.Ini merupakan lawatan sulung Wong ke Malaysia selepas dilantik sebagai Timbalan Perdana Menteri republik itu pada Jun 2022. Wong tiba di Malaysia semalam untuk lawatan rasmi empat hari. Pada pertemuan hampir sejam itu yang bermula pada 5.30 petang, Ismail Sabri mengucapkan tahniah kepada Wong atas pelantikan beliau dan kedua-dua pemimpin mengulangi komitmen mereka untuk terus memperkukuh hubungan dua hala Malaysia-Singapura termasuk dengan meneroka bidang kerjasama baharu antara kedua-dua negara.Singapura merupakan destinasi eksport kedua terbesar Malaysia selepas China dengan nilai dagangan US$29.85 bilion dan sumber import kedua terbesar Malaysia juga selepas China dengan import berjumlah US$18.45 bilion dari Januari hingga Julai 2022.

Dari Januari hingga Disember 2021, pelaburan Singapura di Malaysia ialah sebanyak US$38.62 bilion manakala pelaburan Malaysia di Singapura berjumlah US$25.41 bilion bagi tempoh sama.Turut hadir Menteri Kewangan Tengku Datuk Seri Zafrul Abdul Aziz dan Menteri Luar Datuk Seri Saifuddin Abdullah.Semasa berada di Malaysia, Wong turut dijadualkan menghadap Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara. - BERNAMA


Sarawak mampu jadi hab kajian klinikal taraf antarabangsa - KJ

(Lawatan Menteri Kesihatan Khairy Jamaluddin ke Hospital Umum Sarawak di Kuching hari ini/FOTO Khairy Jamaluddin)

KUCHING, 5 September - Sarawak mampu menjadi hab kajian klinikal bertaraf antarabangsa, kata Menteri Kesihatan Khairy Jamaluddin.Khairy optimis hasil daripada pemeteraian memorandum persefahaman (MoU) antara Hospital Umum Sarawak (HUS) dengan Novartis Malaysia dan Penyelidikan Klinikal Malaysia (CRM)."Saya bangga kerana kita akan ada pusat percubaan klinikal pertama di HUS pada tahun depan."MoU ini akan menjadikan HUS sebagai pusat penyelidikan klinikal terpilih oleh Novatis, yang merupakan syarikat farmaseutikal antarabangsa," katanya pada sidang media selepas majlis menandatangani MoU antara HUS, Novartis Malaysia dan CRM di HUS, di petang tadi.Tambahnya lagi, Norvatis merupakan syarikat paling banyak menaja ujian klinikal di Malaysia dengan menerima sebanyak 215 ujian dan melepasi angka yang disasarkan pada tahun lepas.

Khairy berharap dengan termeterainya MoU ini mampu menangani jurang kesaksamaan kesihatan di Sarawak dengan memanfaatkan pakar perubatan yang berbakat kepada penyelidik untuk menggalakkan bekerja di rantau ini.“Peluang untuk lebih banyak percubaan klinikal atau penyelidikan terkenal dunia yang akan dijalankan di negara kita dapat dipertingkatkan dan kesan limpahan daripada usaha niaga ini juga boleh dijadikan modal untuk menempatkan Malaysia sebagai hab penjagaan kesihatan yang inovatif,” katanya.Khairy turut melihat dari perspektif pesakit bahawa ujian klinikal di rantau itu memberikan harapan kepada pesakit.“Dengan adanya pemantauan yang rapi dan penilaian oleh sekumpulan pakar penjagaan kesihatan untuk memastikan keselamatan rawatan dan keberkesanan boleh menjadi penggalak semangat pesakit,” katanya.


Isu beg berat: KPM pasang lokar di sekolah mulai hujung bulan ini

PUTRAJAYA, 5 September - Proses pemasangan kemudahan lokar di sekolah-sekolah rendah seluruh negara akan bermula hujung bulan ini.Menteri Kanan Pendidikan, Datuk Dr Radzi Jidin berkata, pemasangan lokar secara berperingkat itu dilaksanakan sebagai salah satu daripada tujuh inisiatif Kementerian Pendidikan (KPM) untuk menangani isu beg berat murid sekolah. "Untuk lokar bagi fasa satu ini kita akan laksanakan untuk sekolah yang dua sesi, untuk murid Tahap Satu. Tetapi fasa ini kita buat untuk murid tahun satu dan tahun dua (dulu)."InsyaAllah kita akan mula pasang lokar-lokar di sekolah pada penghujung bulan. Jadi pada bulan Oktober, kita cuba ikhtiarkan semua perolehan itu telah sampai ke sekolah, dan semuanya dipasang," katanya selepas Majlis Libat Urus Bersama Editor Kanan di sini pada Isnin.

Selain itu, guru turut digalakkan menggunakan pendekatan pengajaran dan pembelajaran (PdP) bertema atau modular, pembelajaran berasaskan projek dan simulasi amali bagi mengurangkan kebergantungan terhadap buku teks.Dalam perkembangan lain, penggunaan uniform sekolah kebangsaan dibenarkan bagi sesi persekolahan kelas agama fardu ain (KAFA).Jelas beliau, rata-rata majlis agama negeri bersetuju agar pakaian seragam sekolah kebangsaan digunakan bagi sekolah KAFA.


20,000 permohonan PVIP dalam tempoh 24 jam

(Menteri Dalam Negeri Datuk Seri Hamzah Zainuddin ketika sidang media mengenai Program Visa Premium Malaysia di kementeriannya pada 1 Sept lalu/FOTO BERNAMA)

KUALA LUMPUR, 5 September - Sebanyak 20,000 permohonan diterima oleh Kementerian Dalam Negeri (KDN) menerusi ejen dalam tempoh 24 jam pelancaran fasa pertama Program Visa Premium (PVIP) Malaysia, Khamis lalu.Menteri Dalam Negeri, Datuk Seri Hamzah Zainudin, berkata pada fasa pertama, kerajaan menetapkan tidak lebih daripada 25,000 permohonan.Beliau berkata Kabinet sebelum ini bersetuju agar pemohon perlu membayar yuran penyertaan sebanyak RM200,000 sekali sahaja serta yuran RM100,000 sekali sahaja akan dikenakan untuk setiap tanggungan. “Jika menerima pemohonan menggalakkan, kita mungkin akan menaikan kadar yuran pada fasa berikutnya,” katanya kepada pemberita selepas perasmian Program Menyemai Kasih Rakyat (MEKAR) bersama masyarakat Siam di Pusat Latihan Penjara (PULAPEN), Pusat Koreksional Perlis, hari ini.

(Hamzah Zainudin menyampaikan dokumen pengenalan diri dan surat keputusan Permohonan Kewarganegaraan kepada masyarakat Siam pada Program Mekar Bersama Masyarakat Siam di Pusat Latihan Penjara (PUSAPEN), Pusat Koreksional Perlis hari ini/FOTO BERNAMA)

Pelaksanaan PVIP Malaysia dilihat mampu membawa masuk pelaburan ke negara ini dengan menarik hartawan global menetap dan melabur di negara ini.Mengenai program MEKAR, Zainudin berkata ia memudahkan urusan masyarakat Siam di negeri itu menukar maklumat keturunan dalam kad pengenalan daripada bangsa Thai kepada Siam bagi membolehkan mereka mendapat manfaat yang sama seperti bumiputera. Katanya, dalam sistem Jabatan Pendaftaran Negara (JPN), maklumat kad pengenalan seramai 8,910 penduduk Siam adalah keturunan bangsa Thai. Beliau berkata masyarakat Siam di Kedah, Kelantan, Perak dan beberapa negeri lain diminta untuk menguruskan permohonan kad pengenalan baharu di pejabat JPN berhampiran kediaman masing-masing.Program tersebut turut dihadiri Ketua Setiausaha KDN, Datuk Seri Wan Ahmad Dahlan Abdul Aziz, Ketua Pengarah JPN, Datuk Ruslin Jusoh, Setiausaha Kerajaan Perlis, Datuk Seri Hasnol Zam Zam Ahmad dan Pengerusi Persatuan Siam Malaysia, Senator Ak Nan a/l Eh Took. - BERNAMA


Tiada keistimewaan, pengecualian dalam keadilan Islam - Agong

KUANTAN, 5 September - Keadilan Islam tidak sama sekali memberi sebarang keistimewaan atau pengecualian kepada sesiapa yang melakukan kesalahan, sama ada diri sendiri, teman rapat, ahli keluarga mahupun ibu dan bapa, titah Yang di-Pertuan Agong Al-Sultan Abdullah Ri'ayatuddin Al-Mustafa Billah Shah. Seri Paduka bertitah ketegasan prinsip keadilan Islam juga tidak membenarkan sebarang ketidakadilan kepada sesiapa termasuk kepada mereka yang tidak disenangi, selain keadilan tanpa pilih kasih yang diamalkan telah berjaya mengangkat martabat Islam pada zaman Rasulullah S.A.W. “Prinsip keadilan yang telus lagi terbuka turut berjaya membangunkan satu masyarakat yang adil, saksama, makmur dan sejahtera. Prinsip keadilan menurut Islam adalah menjunjung amanah Tuhan,” titah Seri Paduka semasa berucap merasmikan Kompleks Mahkamah Syariah Pahang di sini hari ini. Berpandukan atas prinsip yang sama, Al-Sultan Abdullah bertitah Mahkamah Syariah mestilah bijak menggunakan kuasa budi bicara dan sentiasa berlaku adil kepada semua pihak dalam menjatuhkan hukuman, terutamanya yang melibatkan kes-kes kekeluargaan."Jika undang-undang tidak dilaksanakan secara konsisten dan adil, nescaya keadilan tidak akan tercapai kerana falsafah di sebalik penggubalan sesuatu undang-undang telah ternoda dan akibatnya pihak yang lemah akan menjadi mangsa kepada pihak yang memiliki kuasa," titah Seri Paduka. Al-Sultan Abdullah bertitah bahawa kuasa menghukum dan memberi pengampunan tidak wajar digunakan sewenang-wenangnya kerana ia bakal dipertanggungjawabkan kelak di 'hari kemudian'Selain itu, Seri Paduka juga mengingatkan hakim Syarie untuk memastikan kes yang dikendalikan mereka dapat dihakimi seadil-adilnya dan penghakiman dilaksanakan dengan segera, selain pegawai mahkamah serta peguam Syarie turut sama membantu melancarkan prosiding mahkamah.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menyempurnakan gimik perasmian Kompleks Mahkamah Syariah Negeri Pahang hari ini/FOTO BERNAMA)

Pada majlis itu, Al-Sultan Abdullah berkenan memasyhurkan kompleks bernilai RM44.75 juta yang mula dibina pada 22 Jun 2015, siap pada 23 Sept 2021 dengan nama Kompleks Syariah Al-Sultan Abdullah. Turut berangkat Raja Permaisuri Agong Tunku Hajah Azizah Aminah Maimunah Iskandariah dan Pemangku Raja Pahang Tengku Hassanal Ibrahim Alam Shah Al-Sultan Abdullah. Turut hadir ialah Menteri di Jabatan Perdana Menteri (Hal Ehwal Agama) Senator Datuk Idris Ahmad, barisan pentadbiran Pahang diketuai Menteri Besar Datuk Seri Wan Rosdy Wan Ismail dan Ketua Hakim Syarie Pahang Datuk Seri Abdul Rahman Md Yunos. Al-Sultan Abdullah turut menzahirkan harapan supaya cadangan konsep diyat (pampasan kepada keluarga mangsa yang terkesan dengan tindakan jenayah) dapat dilaksanakan di negara ini. "Saya juga ingin meminta hakim-hakim Syarie untuk mendalami dan mengkaji hukuman berbentuk servis kemasyarakatan yang boleh diambil kira kerana ada kesalahan yang tidak begitu besar, harus difikirkan agar mereka boleh berbakti kepada masyarakat... yang boleh diselesaikan dengan budi bicara," titah Seri Paduka. Menyentuh mengenai pembinaan komplek mahkamah itu, Al-Sultan Abdullah berharap ia dapat memberikan perkhidmatan terhadap masyarakat selain menyampaikan serta mengembangkan syiar Islam dan mempertingkatkan institusi mahkamah syariah negara ini.- BERNAMA


SOP pelitup muka baharu perlu ambil kira pelbagai aspek

KUALA LUMPUR, 5 September - Kementerian Kesihatan (KKM) dijangka akan mengumumkan ketetapan baharu pemakaian pelitup muka Rabu ini.Pengumuman tersebut berdasarkan beberapa indikator COVID-19 di negara ini yang terus menunjukkan penurunan, termasuk kemasukan pesakit ke fasiliti kesihatan.Rata-rata orang ramai yang ditemui RTM memberi pandangan bahawa keperluan memakai pelitup muka bergantung kepada keadaan semasa bagi mengekang penularan COVID-19.Bekas Timbalan Ketua Pengarah (Perubatan) Datuk Dr. Rohaizat Yon berkata ketetapan baharu itu perlu mengambil kira dari aspek data lengkap vaksinasi, kadar sembuh yang tinggi, kemasukkan ke hospital yang semakin menurun, kadar kematian serta kes harian yang menurun."Banyak negara memberi kelonggaran dalam pemakaian pelitup separuh muka, namun pemakain masih diwajibkan di klinik, hospital, fasiliti kesihatan, penempatan warga emas dan dalam pengangkutan awam."Begitu juga apabila bergejala, khususnya apabila positif COVID-19 dan golongan berisiko. Walaupun diberikan kelonggaran, masyarakat masih digalakkan memakai pelitup separuh muka apabila berada di tempat yang sesak misalnya dalam bangunan serta ruang pengudaraan yang tidak memuaskan," katanya kepada RTM.

Manakala Pakar Perubatan Swasta SP Care Dr. Harry Dinesh Mahalingam berkata penggunaan pelitup muka merupakan amalan yang baik untuk dikekalkan."Pemakaian pelitup muka di kawasan tertutup dan sesak boleh mengelak penularan pelbagai jangkitan penyakit, bukan saja COVID-19 tetapi selsema biasa seperti tuberculosis, influeza dan sebagainya," katanya.Pertubuhan Aduan Rakyat Presiden Datuk A. Chandrakumanan menyifatkan kelonggaran pemakaian pelitup muka adalah langkah terbaik sebelum negara menuju ke fasa endemik sepenuhnya."Kita telah melalui COVID-19 dan kita di peringkat endemik sekarang dan juga saya faham apa langkah yang diambil oleh KKM untuk memastikan jangkitan ini tidak berterusan. "Kita bukan saja tengok pada jangkitan COVID-19, sebenarnya banyak lagi virus, langkah yang diambil KKM ini untuk kebaikan rakyat," katanya kepada RTM.Bermula 1 Mei lalu, KKM mengumumkan kelonggaran pemakaian pelitup muka, namun masih wajib dipakai apabila berada di dalam bangunan dan pengangkutan awam.Menterinya, Khairy Jamaluddin juga masih mengumpul maklum balas pandangan daripada orang ramai sebelum mengumumkan keputusan baharu itu esok.


Pesta Tanglung Langkawi kembali diadakan

LANGKAWI, 5 September- Setelah hampir dua tahun tidak melaksanakan aktiviti luar akibat pendemik COVID-19, Pertubuhan Bukan Kerajaan (NGO) mula kembali rancak menganjurkan pelbagai aktiviti.  Di Langkawi, Kedah, Dewan Perhimpunan Cina Kedah cawangan Langkawi mengadakan perarakan Pesta Tanglung 2022 membabitkan penyertaan kira-kira 500 peserta.Menurut Setiausahanya, Lee Kim Kak program bertujuan memperkenalkan keunikan budaya masyarakat majmuk di negara ini disamping mengeratkan hubungan masyarakat pelbagai bangsa.Ia juga bagi meningkatkan pemahaman orang ramai terhadap tradisi dan kebudayaan masyarakat Cina di negara ini."Ini salah satu tradisi masyarakat Cina yang disambut secara meriah antara komuniti dan semua persatuan-persatuan di Langkawi terlibat pada aktiviti malam ini," katanya.

(Setiausaha Dewan Perhimpunan Cina Kedah Lee Kim Kak)

Turut diadakan persembahan tarian singa, pameran kesihatan dan pameran aneka jenis tanglung.  Pesta Tanglung yang juga dikenali sebagai Perayaan Pertengahan Musim Luruh atau Perayaan Kuih Bulan menandakan berakhirnya musim menuai.Ia disambut pada hari ke-15 dalam bulan lapan kalendar lunar ketika bulan mengambang.


22 kawasan berisiko berlaku kepala air di Terengganu dikenal pasti

SETIU, 5 September- Sebanyak 22 kawasan perkelahan dan rekreasi yang sering menjadi tumpuan di Terengganu dikenal pasti berisiko berlaku kejadian kepala air.  Ia melibatkan kawasan air terjun,sungai dan lata di daerah Besut, Setiu, Hulu Terengganu, Dungun dan Kemaman.  Pengarah Jabatan Bomba dan Penyelamat Malaysia (JBPM) Terengganu, Md Hilman Abd Rashid berkata paling banyak di Hulu Terengganu dan Dungun dengan lima lokasi yang sering dikunjungi untuk aktiviti perkelahan.  Manakala empat lokasi masing-masing di Besut, Setiu dan Kemaman.  Sehubungan itu, beliau mengingatkan pengunjung ke kawasan tersebut supaya lebih peka dengan petanda awal fenomena kepala air. "Harta boleh kita cari nyawa tidak boleh kita cari. Pindahkan kenalan kita, anak beranak kita, saudara mara kita ke tempat yang selamat dahulu. Ini kita tumpu pindah kenderaan bersama dengan anak-anak yang ini pada saya memang menempah maut. Pada saya sebaiknya selamatkan anak beranak kita dahulu ke tempat selamat baru fikirkan kemudian macam mana kaedah nak menyelamatkan kenderaan kita," katanya.

(Pengarah JBPM Terengganu, Md Hilman Abd Rashid)

Terdahulu beliau meninjau kawasan yang dilanda kepala air di Lata Ulu Kasar, Setiu.  Seramai 32 individu termasuk 13 kanak-kanak berjaya diselamatkan selepas terperangkap dalam kejadian kepala air Jumaat lalu.


RM392 bilion diperlukan, atasi masalah banjir

KUALA LUMPUR, 5 Septemper - Kementerian Alam Sekitar dan Air (KASA) menganggarkan memerlukan peruntukan sebanyak RM392 bilion sebagai langkah jangka panjang mengatasi masalah banjir hingga 2100.Menterinya, Datuk Seri Tuan Ibrahim Tuan Man berkata kesungguhan kerajaan dalam menangani isu perubahan iklim ditunjukkan melalui pelaburan besar kepada sektor air negara."Kesungguhan kerajaan dalam menangani isu perubahan iklim dizahirkan melalui pelaburan besar kepada sektor air negara. ini termasuklah peruntukan RM15 bilion secara ‘off budget’ untuk tempoh lapan (8) tahun bermula tahun 2023 hingga 2030 bagi projek-projek tebatan dan penyelesaian banjir secara menyeluruh serta pembinaan struktur sabo di kawasan kritikal yang terjejas teruk akibat monsun laut," katanya di sini.

Tuan Ibrahim menambah, untuk langkah jangka masa panjang hingga tahun 2100, KASA menganggarkan peruntukan sebanyak RM392 bilion diperlukan bagi mengatasi masalah banjir di Malaysia. “Anggaran kos ini antara lain merangkumi komponen utama tebatan banjir dan saliran bandar sebanyak RM230.71 bilion serta infrastruktur pantai RM126.55 bilion,” Tuan Ibrahim berkata KASA komited dalam memastikan kesejahteraan rakyat melalui langkah jangka sederhana dan panjang termasuk pembangunan infrastruktur perlindungan khususnya bagi bencana berkaitan air.Di samping itu, menurutnya faktor perubahan iklim turut diambil kira dalam penyediaan reka bentuk pembangunan bagi memastikan infrastruktur air yang dibangunkan berdaya tahan terhadap kesan fenomena perubahan iklim."Kementerian juga sedang merangka pelaksanaan adaptasi perubahan iklim. Peningkatan suhu global akan meningkatkan lagi risiko bencana dan kesan langsung kepada kesejahteraan rakyat dan ekonomi. “Dalam hal ini, kerajaan telah membangunkan Agenda Transformasi Sektor Air Negara 2040 bermula dengan Rancangan Malaysia Ke-12 hingga ke Rancangan Malaysia Ke-15,” katanya.

(Tuan Man keika berucap pada Simposium Perubahan Iklim 2022 anjuranPejabat Ketua Pembangkang dengan kerjasama Pejabat Yang Dipertua Dewan Rakyat dan Parlimen)

Beliau berkata agenda itu turut memberi fokus kepada usaha pengukuhan tadbir urus sektor termasuklah mengarusperdanakan adaptasi dalam pengurusan risiko banjir dengan mengambil kira integrasi pengurusan risiko bencana melalui mitigasi jangka panjang dan pendek pengurusan banjir.Selain itu, Tuan Ibrahim berkata Perdana Menteri Datuk Seri Ismail Sabri Yaakob bersetuju mengetuai delegasi negara ke Sidang Kemuncak Ketua Negara dan Kerajaan pada 6 Nov 2022 di Persidangan ke-27 Konvensyen Rangka Kerja Pertubuhan Bangsa-Bangsa Bersatu mengenai Perubahan Iklim (COP27-UNFCCC) di Sharm El Sheikh, Mesir.Sementara itu, Yang Dipertua Dewan Rakyat Tan Sri Azhar Azizan Harun dalam ucapan pembukaannya berkata masalah banjir yang sering dikaitkan dengan perubahan iklim memerlukan setiap Ahli Parlimen memainkan peranan dalam membina kesedaran terhadap krisis iklim di kawasan masing-masing. Beliau berkata Ahli-Ahli Parlimen boleh memainkan peranan dengan melibatkan diri dan aktif dalam pertubuhan masyarakat sivil antaranya berkaitan dengan perubahan iklim, pembangunan mampan, bantuan kemanusiaan dan bencana termasuk pertubuhan bukan kerajaan (NGO) dan kumpulan belia. "Penglibatan ahli Parlimen dalam masyarakat sivil ini mampu menyumbang pengalaman dan bimbingan dalam memberi bantuan kepada masyarakat setempat yang terjejas akibat bencana," katanya.


Daftar derma organ lalui MySejahtera mulai 6 Sept ini

KUALA LUMPUR, 4 September - Pendaftaran sebagai pengikrar derma organ boleh dilakukan melalui aplikasi MySejahtera mulai Selasa ini.Menteri Kesihatan, Khairy Jamaluddin menjelaskan keperluan itu susulan kadar pendermaan organ di negara ini sangat rendah. “Apabila mereka buat ikrar melalui MySejahtera maklumat itu terus sampai ke Pusat Sumber Transplan Nasional. Sekiranya berlaku kes kematian mana-mana hospital dan layak derma organ, ia akan keluar dalam sistem,” katanya.Beliau berkata demikian pada sidang media selepas merasmikan penutupan Minggu Kesedaran Pendermaan Organ Peringkat Kebangsaan 2022 di sini hari ini.Malaysia tergolong antara 10 negara yang mempunyai kadar transplantasi terendah di dunia bagi 2021 iaitu 2.84 pembedahan transplantasi bagi setiap 1 juta populasi menurut Global Observatory on Donation and Transplantation.“Berdasarkan statistik terkini pendermaan organ dari Pusat Sumber Transplan Nasional pada Julai 2022 menunjukkan terdapat sebanyak 779 penderma organ sebenar selepas kematian sejak 1997 manakala jumlah pengikrar penderma organ selepas kematian adalah seramai 517,758 orang sejak 1997,” katanya.

(Menteri Kesihatan menghadiri Majlis Perasmian Penutupan Kesedaran Pendermaan Organ Peringkat Kebangsaan 2022 di Dataran PPR Seri Alam 2/FOTO FB KKM)

Diperincikan, ikrar yang dibuat penderma menerusi MySejahtera itu, terus ke Pusat Sumber Transplan Nasional. Bilangan pesakit yang masih menunggu untuk mendapatkan derma organ, setakat hari ini seramai 10, 442 individu. Namun, hanya 2,700 kes transplantasi melibatkan pendermaan organ dijalankan sejak 1975.


Kerajaan kaji implikasi asing kuasa Peguam Negara dan pendakwa raya

KUCHING, 4 September - Kerajaan masih mengkaji implikasi cadangan pengasingan kuasa antara Peguam Negara dan pendakwa raya meski banyak negara lain termasuk negara Komanwel telah melakukan hal yang sama.Itu penjelasan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar bahawa cadangan itu tidak mudah dilaksanakan.Jelasnya untuk cadangan itu dilaksanakan di Malaysia, sebanyak 19 undang-undang sedia ada termasuk Perlembagaan Persekutuan perlu dipinda.Selain itu, perkara tersebut juga melibatkan kos yang memerlukan penambahan kepada perbelanjaan kerajaan.“Apabila diasingkan Peguam Negara perlu ada pejabatnya sendiri, perpustakaan, staf serta penasihat sendiri kerana tidak lagi boleh berkongsi dengan pendakwa raya.“Kita juga tidak tahu berapa juta diperlukan setahun untuk membiayai perkara ini.”

(Wan Junaidi menyerahkan wang deposit pembelian tanah Kampung Sejingkat/FOTO Facebook Wan Junaidi)

Beliau berkata demikian kepada pemberita selepas menghadiri Majlis Penyerahan Wang Deposit Pembelian Tanah Kampung Sejingkat untuk pembinaan Masjid Darul Ehsan, di sini, hari ini.Secara peribadi, Wan Junaidi berkata beliau menyokong cadangan pengasingan kuasa itu namun kajian menyeluruh diperlukan sebelum sebarang keputusan dibuat.Semalam, penganalisis politik dari Universiti Sunway, Prof Wong Chin Huat dalam tulisannya yang dilaporkan dalam media tempatan mencadangkan agar pengasingan peranan pendakwa raya daripada Peguam Negara sebelum Pilihan Raya Umum ke-15 (PRU15).Menurutnya, cadangan tersebut perlu supaya pendakwa raya boleh 'bebas' daripada sebarang gangguan politik.


Malaysia ambil serius kes penderaan pekerja asing

KUANTAN, 4 September - Malaysia mengambil serius dan tidak akan berkompromi terhadap mereka yang melakukan salah laku terutamanya penderaan atau penganiayaan terhadap pekerja asing termasuk pekhidmat domestik Indonesia (PDI), kata Menteri Luar Datuk Seri Saifuddin Abdullah.Beliau berkata Kementerian Luar telah menyampaikan pendirian kerajaan Malaysia itu kepada Duta Besar Republik Indonesia ke Malaysia Hermono.Pendirian dan jaminan kerajaan Malaysia itu juga disampaikan Saifuddin kepada rakan sejawat beliau, Menteri Luar Indonesia Retno LP Marsudi. "Buat masa ini, Kementerian Luar sedang berhubung rapat dengan pihak berkuasa Malaysia dan Kedutaan Besar Republik Indonesia (KBRI) di Kuala Lumpur bagi menghulurkan bantuan konsular yang sewajarnya kepada mangsa penderaan itu, serta bagi mendapatkan status terkini siasatan," katanya pada sidang media di sini hari ini.

(Menteri Luar Datuk Seri Saifuddin Abdullah)

Beliau berkata demikian bagi mengulas mengenai kes penderaan yang melibatkan seorang pembantu rumah dari Indonesia yang didakwa dilakukan oleh majikannya di Batu Caves, Selangor baru-baru ini.Katanya Malaysia turut bersedih dan bersimpati terhadap mangsa kes itu. Saifuddin yang juga Ahli Parlimen Indera Mahkota berkata beliau telah berhubung dengan Ketua Polis Negara Tan Sri Acryl Sani Abdullah Sani dan dimaklumkan bahawa polis akan memberi keutamaan terhadap kes tersebut. Pada Jumaat lepas, media melaporkan seorang pembantu rumah warga Indoensia didera oleh majikannya, termasuk didakwa tidak dibayar gaji sejak mula bekerja pada 2019. Difahamkan mangsa kini berada di Hospital Selayang, Selangor untuk rawatan. - BERNAMA


Seleweng dana 1MDB: SPRM masih siasat beberapa individu di Kuwait

KUALA LUMPUR, 4 September - Suruhanjaya Pencegahan Rasuah Malaysia (SPRM) sedang giat menjalankan siasatan berhubung isu penyelewengan dana 1Malaysia Development Berhad (1MDB) membabitkan beberapa individu di Kuwait.SPRM dalam kenyataan hari ini berkata, pihaknya telah mengadakan beberapa siri perbincangan bersama agensi penguatkuasa Kuwait sejak dua tahun lepas."Ketika ini SPRM masih menunggu keterangan daripada pihak di Kuwait, yang dimohon menerusi Bantuan Perundangan Bersama (MLA) dan perkara itu masih lagi dalam kajian pihak berkuasa di Kuwait," "SPRM sebagai antara peneraju utama dalam usaha pemulihan aset menitikberatkan tindakan mendapat kembali aset dan wang yang hilang hasil penyelewengan 1MDB serta beberapa syarikat lain yang terbabit,” menurut kenyataan itu.

Katanya, setiap tindakan diteruskan dengan kerjasama agensi penguat kuasa luar negara membabitkan aliran wang yang amat kompleks dan rumit."Sejak dua tahun lalu, SPRM sudah mengadakan beberapa siri perbincangan dengan Agensi Penguatkuasa Kuwait.Menurut kenyataan itu lagi, setiap tindakan dengan kerjasama agensi penguatkuasa luar negara melibatkan aliran wang amat kompleks dan rumit. Selain itu, Pejabat Peguam Negara telah menolak sepenuhnya tawaran penyelesaian ahli perniagaan dalam buruan Jho Low, atau nama sebenarnya Low Taek Jho, kepada kerajaan Malaysia pada 16 Julai lalu.Susulan itu, SPRM berharap semua pihak untuk tidak membuat sebarang spekulasi berhubung isu ini bagi mengelakkan kekeliruan kepada masyarakat umum serta boleh menjejaskan siasatan.


Lebih RM1 juta hasil JMKM di Melaka

MELAKA, 4 September- Hasil kutipan Jualan Murah Keluarga Malaysia (JMKM) di Melaka mencecah lebih RM1 juta sejak pelaksanaannya pada 20 Ogos lalu.  Menurut Pengarah Lembaga Pemasaran Pertanian Persekutuan (FAMA) Melaka, Hairudin Yunos, jumlah itu melibatkan program JMKM yang berlangsung di kesemua 25 DUN di Melaka. Jelas beliau, menerusi program itu sebanyak RM200,000 subsidi diperuntukkan kerajaan, sekali gus memberi penjimatan berganda kepada pengunjung yang hadir.  "Program kita sebenarnya telah berlangsung dari 20 Ogos sehingga hari ini, 4 September dan kita menjangkakan sehingga semalam yang dimaklumkan jualan keseluruhan yang telah diterima dari 25 DUN adalah melebihi RM1 juta lebih," katanya.Hairudin berkata demikian ketika pada Program Jualan Murah Keluarga Malaysia di Kota Laksamana, Melaka.

Tambah beliau, program seperti ini dapat memberi peluang kepada para usahawan FAMA khususnya untuk menjana pendapatan mereka. Setakat ini terdapat tiga DUN yang belum melaksanakan JMKM, iaitu DUN Pantai Kundor, DUN Banda Hilir dan DUN Telok Mas.


Agenda majukan negeri Johor: Kerajaan negeri perlu selari dengan kerajaan Persekutuan

(Menteri Besar Johor, Datuk Onn Hafiz Ghazi)

MUAR, 4 September- Keselarian kerajaan Johor dengan kerajaan Persekutuan penting bagi terus menjayakan agenda memajukan negeri.  Menteri Besar Johor, Datuk Onn Hafiz Ghazi berkata, pihaknya berusaha mendapatkan peruntukan daripada kerajaan Persekutuan untuk menaik taraf infrastruktur, membuka peluang pendapatan kepada peniaga, serta menarik pelabur. Ini kerana infrastruktur seperti jalan dan bekalan air yang baik, akan memberikan keyakinan kepada pelabur secara tidak langsung meningkatkan peluang pekerjaan kepada penduduk tempatan.  "Bahawa tidak mungkin agenda untuk memajukan negeri, dapat diusahakan tanpa bantuan daripada kerajaan pusat, itu realitinya, saya banyak memohon dengan kerajaan pusat, saya ada berjumpa dengan Perdana Menteri, dengan menteri-menteri untuk turunkan peruntukan," katanya.Onn Hafiz berkata demikian ketika berucap pada Program Pemimpin Bersama Rakyat di Stadium Mini Parit Nawi, Muar.Dalam pada itu, beliau turut memaklumkan, Agenda Memakmurkan Golongan Muda, adalah antara perkara yang bakal dititikberatkan dalam Bajet Johor 2023.


Bukan sekadar jiran terdekat lawatan TPM Singapura perkukuh hubungan dua hala

PUTRAJAYA, 4 September - Timbalan Perdana Menteri dan Menteri Kewangan Republik Singapura, Lawrence Wong akan mengadakan lawatan kerja mulai hari ini hingga 7 September.Menteri Kewangan, Tengku Datuk Seri Zafrul Abdul Aziz dalam kenyataan berkata lawatan itu merupakan peluang untuk Malaysia bertukar-tukar pendapat dalam pelbagai isu dua hala, serantau dan antarabangsa.Tengku Zafrul turut menyifatkan lawatan Wong akan memperkukuhkan lagi hubungan baik dan kerjasama dalam pelbagai bidang di antara kedua-dua negara."Selain jiran terdekat, Singapura juga merupakan rakan dagangan kedua terbesar Malaysia dan terbesar dalam ASEAN dengan jumlah perdagangan sebanyak RM267.11 bilion (USD64.43 bilion) pada 2021 iaitu peningkatan 25.2 peratus berbanding nilai pada 2020,” katanya.

(Timbalan Perdana Menteri dan Menteri Kewangan Republik Singapura, Lawrence Wong/FOTO Facebook Lawrence Wong)

Pada lawatan itu juga, Wong dijadual menghadap Yang di-Pertuan Agong Al-Sultan Abdullah Ri'ayatuddin Al-Mustafa Billah Shah serta mengadakan kunjungan hormat ke atas Perdana Menteri Datuk Seri Ismail Sabri Yaakob.Kemudian Wong akan mengadakan pertemuan dengan Menteri Kanan Pertahanan Datuk Seri Hishammuddin Hussein, Gabenor Bank Negara Tan Sri Nor Shamsiah Mohd Yunus selain menyertai sesi dialog tertutup bersama Kuala Lumpur Business Club.


Kerajaan akan terus bantu bekas atlet - PM

(Perdana Menteri, Datuk Seri Ismail Sabri Yaakob bergambar bersama bekas-bekas atlet yang hadir selepas Majlis Perasmian Mesyuarat Agung Tahunan ke -7 Yayasan Kebajikan Atlet kebangsaan/ Foto BERNAMA)

KUALA LUMPUR, 3 September - Perdana Menteri, Datuk Seri Ismail Sabri Yaakob berkata kerajaan akan terus menyalurkan bantuan menerusi Yayasan Kebajikan Atlet Kebangsaan (YAKEB) sebagai menghargai jasa bekas-bekas atlet yang telah mengharumkan nama negara.Beliau berkata kerajaan baru-baru ini telah menyumbang peruntukan sebanyak RM3 juta kepada YAKEB untuk tahun ini bagi melaksanakan lebih banyak program seperti penganjuran kursus dalam bidang keusahawanan yang dapat memberi manfaat dan menambah sumber pendapatan ahlinya.“Waktu kerajaan lain memerintah negara 22 bulan, bukan sahaja sumbangan tak diberikan malah ada cadangan nak tutup YAKEB...tahun depan ada lagi (peruntukan kepada YAKEB).“Besar jasa atlet ini, bukan senang Jalur Gemilang boleh dikibarkan di luar negara dan lagu Negaraku tidak akan berkumandang begitu sahaja sebaliknya ia adalah atas usaha atlet-atlet yang mencapai kejayaan,” katanya pada majlis perasmian Mesyuarat Agung Tahunan ke-7 YAKEB di sini hari ini.Ismail Sabri turut meminta YAKEB untuk lebih proaktif dalam membantu bekas atlet negara yang menghadapi masalah bagi mengelakkan mereka dimanipulasi pihak tertentu.Perdana Menteri berkata usaha itu dapat meringankan beban bekas atlet yang berdepan masalah kewangan serta mendapatkan rawatan kesihatan.“Kadang ada sesetengah pihak cuba memanipulasi bekas atlet ini untuk kepentingan mereka termasuk isu seorang bekas atlet paralimpik yang dikatakan terpaksa jual tisu di tepi jalan sebelum ini.

(Datuk Seri Ismail Sabri Yaakob menyampaikan Skim Bantuan Khas Yakeb (alat sokongan perubatan) kepada salah seorang bekas atlet, Wan Harun Wan Ahmad pada Majlis Perasmian Mesyuarat Agung Tahunan ke -7 Yayasan Kebajikan Atlet kebangsaan/ Foto BERNAMA)

“Saya dimaklumkan YAKEB sudah cuba bantu termasuk memberikan tawaran bekerja tetapi ditolak dan selepas ditolak akhirnya jatuh ke tangan pihak tidak bertanggungjawab dan memberi imej tak baik kepada YAKEB dan kementerian,” katanya. Ismail Sabri berkata terdapat ramai bekas atlet masih belum mendaftar dengan YAKEB dan beliau mahu yayasan itu berusaha mendaftarkan lebih ramai bekas atlet bagi memastikan urusan bantuan dapat diberikan sebaik mungkin.Dalam pada itu, Ismail Sabri turut mengarahkan Menteri Belia dan Sukan Datuk Seri Ahmad Faizal Azumu untuk mengenal pasti sebahagian daripada tanah kosong milik Kementerian Belia dan Sukan bagi tujuan pembinaan Wisma YAKEB.“Insya-Allah selepas itu boleh buat penentuan kos dan mohon kepada kerajaan dari segi kos pembinaan bangunan wisma YAKEB,” katanya.Beliau percaya pembinaan wisma tersebut membolehkan YAKEB meneruskan program mahupun kursus dengan lebih teratur bagi kemudahan ahli di bawah satu fasiliti lebih besar.Beliau juga percaya dan yakin dengan peranan YAKEB menjadi sebuah yayasan cemerlang melalui perkhidmatan berkualiti, berkeprihatinan dan berintegriti untuk keperluan ahlinya. -BERNAMA


400 sertai kayuhan santai sempena Jelajah AKM Kedah

ALOR SETAR, 3 September- Kira-kira 400 peserta terdiri daripada penjawat awam dan orang ramai menyertai Program Fun Ride sempena Jelajah Aspirasi Keluarga Malaysia (AKM) Negeri Kedah. Program yang bermula pada 8.10 pagi dari Dataran Pahlawan di sini disertai Ketua Setiausaha Negara Tan Sri Mohd Zuki Ali; Setiausaha Kerajaan Negeri Datuk Norizan Khazali serta Pengerusi Jawatankuasa Belia dan Sukan Kedah Mohd Firdaus Ahmad.Program kayuhan santai itu terbahagi kepada dua kategori iaitu kategori orang awam sejauh 25 kilometer (km) manakala satu lagi kategori membabitkan penjawat awam bersama ketua jabatan sejauh 11km, yang juga kayuhan tanggungjawab sosial korporat (CSR).Pegawai Teknikal program Fauzan Fuad berkata untuk kategori orang awam, kayuhan tamat di Dataran Pahlawan manakala bagi penjawat awam bersama Mohd Zuki dan ketua jabatan serta kenamaan lain adalah di bangunan Wisma Darul Aman di sini."Dalam kayuhan CSR ini Ketua Setiausaha Negara bersama yang lain akan berhenti di pit stop untuk memberikan bakul makanan kepada asnaf," katanya ketika ditemui Bernama semasa acara pelepasan peserta program yang disempurnakan Mohd Zuki di sini hari ini.

Ketua Setiausaha Negara Tan Sri Mohd Zuki Ali melepaskan kira-kira 400 peserta yang terdiri daripada penjawat awam dan orang ramai dalam kayuhan Program Fun Ride sempena Jelajah Aspirasi Keluarga Malaysia (AKM) Negeri Kedah hari ini / FOTO BERNAMA

Fauzan berkata cabutan bertuah yang menawarkan hadiah motosikal menanti peserta dalam kategori orang awam. Jelajah AKM Negeri Kedah yang berlangsung selama tiga hari mulai semalam di Stadium Darul Aman di sini adalah edisi kesembilan selepas Johor, Perlis, Sabah, Terengganu, Perak, Kelantan, Sarawak dan Selangor. -BERNAMA


Kerajaan beri terus tablet PerantiSiswa, tak perlu pulang balik - PM

(Perdana Menteri, Datuk Seri Ismail Sabri Yaakob (tengah) bersama sebahagian penerima peranti selepas melancarkan Inisiatif Perantisiswa Keluarga Malaysia di Dewan Agung Tuanku Canselor, Universiti Teknologi Mara (UiTM)/ Foto BERNAMA)

SHAH ALAM, 3 September - Kerajaan bersetuju memberikan tablet PerantiSiswa Keluarga Malaysia kepada penerima inisiatif itu, tanpa perlu memulangkannya semula.Perkara tersebut diumumkan Perdana Menteri, Datuk Seri Ismail Sabri Yaakob pada Pelancaran Inisiatif PerantiSiswa Keluarga Malaysia di Universiti Teknologi Mara (UiTM), Shah Alam.Keputusan itu diambil atas cadangan yang dibuat dalam sesi pertemuan antara Menteri Komunikasi dan Multimedia, Tan Sri Annuar Musa bersama wakil Majlis Perwakilan Pelajar pada 15 Ogos lalu."Namun atas maklum balas yang memberangsangkan semasa sesi pertemuan antara Menteri Komunikasi dan Multimedia bersama wakil MPP pada 15 Ogos lepas, terdapat cadangan supaya PerantiSiswa ini diberikan secara terus kepada mahasiswa yang mendapat keputusan cemerlang."Justeru, pada hari ini sukacita saya mengumumkan bahawa kerajaan bersetuju untuk memberikan terus tablet berjenama ini kepada penerima PerantiSiswa, jadi tak perlu pinjam, tak perlu pulang balik, kerajaan bagi terus kepada penerima-penerima PerantiSiswa," kata beliau ketika berucap pada Pelancaran Inisiatif PerantiSiswa Keluarga Malaysia di Dewan Agung Tuanku Canselor (DATC) UiTM Shah Alam, di sini hari ini.

(Siswa Institut Pengajian Tinggi Awam (IPTA) kelihatan gembira selepas menerima peranti pada Majlis Pelancaran Inisiatif Perantisiswa Keluarga Malaysia oleh Perdana Menteri, Datuk Seri Ismail Sabri Yaakob di Dewan Agung  Tuanku Canselor, Universiti Teknologi Mara (UiTM)/ Foto BERNAMA)

Sebelum ini pengumuman inisiatif PerantiSiswa menggunakan Konsep Guna Pakai iaitu mahasiswa perlu menyerahkan semula peranti setelah tamat pengajian.Terdahulu Annuar dilaporkan berkata permohonan untuk inisiatif Perantisiswa yang dibuka secara dalam talian sejak 15 April hingga 15 Mei lepas bagi fasa pertama telah menerima kira-kira 100,000 permohonan.Pakej PerantiSiswa Keluarga Malaysia adalah inisiatif kerajaan dengan kerjasama syarikat telekomunikasi terpilih untuk membekalkan sebuah peranti tablet kepada setiap pelajar B40 di IPT.Tablet jenama Samsung dipilih sebagai pemenang tender bagi program berkenaan untuk membekalkan peranti itu mengikut lima zon iaitu Zon Sabah dan Sarawak, Zon Utara, Zon Tengah, Zon Timur dan Zon Selatan.


Malaysia kutuk sekeras-kerasnya cubaan bunuh Naib Presiden Argentina

PUTRAJAYA, 3 September- Malaysia mengutuk sekeras-kerasnya cubaan membunuh Naib Presiden Argentina Christina Fernandez de Kirchner pada Khamis (1 September).Menurut Kementerian Luar (Wisma Putra), Malaysia bersolidariti dengan Kerajaan dan rakyat Argentina menolak semua bentuk keganasan.“Kami berharap agar pengganas itu akan segera dibawa ke muka pengadilan,” menurut kenyataan itu, hari ini.Media antarabangsa melaporkan beribu-ribu orang berhimpun di Buenos Aires, ibu negara Argentina, sebagai tanda solidariti dan sokongan kepada naib presiden yang terselamat daripada percubaan bunuh itu. Insiden itu dilaporkan berlaku di luar kediaman Fernandez de Kirchner selepas seorang lelaki cuba melepaskan tembakan ke arah beliau.

Fernandez de Kirchner pernah berkhidmat sebagai presiden Argentina.Suspek telah ditahan pihak berkuasa dan siasatan awal mendapati penyerang dikenali sebagai Fernando Andres Sabag Montiel berusia 35 tahun bagaimanapun motif serangan masih disiasat.


MAHA2022 rekod nilai pelaburan lebih RM5.64 bilion, lepas nilai sasaran jualan

SERDANG, 3 September 2022 - Penganjuran Pertanian, Hortikultur dan Pelancongan Agro Malaysia (MAHA) edisi tahun 2022 merekodkan nilai jualan melangkau RM281 juta, melepasi sasaran ditetapkan iaitu RM250 juta.Menteri Pertanian dan Industri Makanan, Datuk Seri Ronald Kiandee berkata nilai jualan MAHA 2022 meliputi aktiviti perdagangan dan perniagaan termasuk jualan terus, jualan atas talian serta padanan perniagaan."Selain sambutan luar biasa, MAHA 2022 turut mencatatkan kehadiran melebihi 1.47 juta pengunjung iaitu 1.2 juta adalah pengunjung secara fizikal dan 270,000 pengunjung secara maya, melebihi sasaran awal iaitu 1.1 juta orang pengunjung."Bagi aktiviti padanan perniagaan bersama syarikat pemasar dari luar negara pula, sebanyak 160 syarikat tempatan telah terlibat sepanjang MAHA berlangsung," katanya ketika berucap pada majlis Malam Apresiasi MAHA2022 di Taman Expo Pertanian Malaysia (MAEPS), malam tadi.

(Malam Apresiasi MAHA2022 di Taman Expo Pertanian Malaysia (MAEPS)/FOTO Facebook Ronald  Kiandee)

Katanya, negara China, Jepun, Australia, Jerman, Thailand, United Kingdom, Singapura dan Timur Tengah melibatkan potensi jualan berjumlah RM68.2 juta.

Tambahnya lagi, penganjuran MAHA 2022 menyaksikan pemeteraian 33 perjanjian Memorandum Persefahaman (MoU) membabitkan pengusaha antarabangsa dan tempatan dengan nilai pelaburan lebih RM5.64 bilion.“Perjanjian kerjasama ini melibatkan pelbagai pihak yang terdiri daripada pengusaha antarabangsa dan pengusaha tempatan," ujarnya.

Manakala, potensi pembiayaan yang direkodkan Agrobank pula melibatkan 3, 322 permohonan dengan jumlah keseluruhan sebanyak RM511.8 juta.

Datuk Seri Ronald Kiandee berharap agar edisi MAHA 2024 akan datang dianjurkan sebagai sebuah pertanian mega dengan memperluaskan penyertaan pempamer-pempamer dan rakan-rakan strategik dari luar negara.Kali terakhir pameran itu dianjurkan empat tahun lepas dan ia sepatutnya diadakan pada 2020 namun ditangguhkan berikutan pandemik COVID-19.


Penjawat awam bocor dokumen penghakiman boleh dikenakan tindakan - Wan Junaidi

KUCHING, 2 Sept - Penjawat awam yang membocorkan dokumen penghakiman boleh dikenakan tindakan oleh Suruhanjaya Perkhidmatan Awam (SPA), kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.Jelasnya SPA mempunyai peruntukan dan kuasa disiplin tertentu, yang boleh diambil kepada pegawai terlibat.“Dalam mahkamah ada peraturan dan perlembagaan. Kalau pegawai (yang membocorkan dokumen) ini bukan daripada pihak hakim, maka ada perundangan di bawah SPA untuk kuasa-kuasa disiplin (diambil).“Perkara yang tidak patut berlaku telah berlaku. Jangan buat apa-apa yang boleh menjadi masalah kepada sesuatu badan dan dalam kes ini badan kehakiman,” katanya kepada pemberita selepas majlis Kembara Anak Samurai ke Sarawak di Parlimen Santubong, malam Jumaat.

(Datuk Seri Dr Wan Junaidi Tuanku Jaafar menyantuni 10 anak muda dari negara mahatari terbit di Majlis ‘Kembara Anak Samurai Ke Sarawak: Semalam Di Santubong’ malam tadi/FOTO Facebook Wan Junaidi)

Beliau berkata demikian bagi mengulas mengenai isu kebocoran dokumen penghakiman keputusan kes rasuah melibatkan Datin Seri Rosmah Mansor.Terdahulu, Ketua Polis Daerah Sentul ACP Beh Eng Lai memaklumkan, setakat ini pihaknya telah merakam keterangan dua individu melibatkan seorang Hakim Mahkamah Tinggi dan seorang pegawai undang-undang, bagi menyiasat kebocoran dokumen kes Rosmah itu.Pada 27 Ogos lepas, Pejabat Ketua Pendaftar Mahkamah Persekutuan Malaysia membuat laporan polis berhubung laporan sebuah portal berita berkaitan dokumen berkenaan. - BERNAMA